Ο σκελετωμένος κακός ⋆ : Παναγιώτης-Αναστάσιος Κομνηνός ⋆ TheBluez.gr\nΟ Μάρκος ξύπνησε και αμέσως συνειδητοποίησε ότι είχε πιαστεί το σώμα του. Καθόταν στην συρόμενη καρέκλα του γραφείου του και είχε αποκοιμηθεί ενώ διάβαζε για το σχολείο. Τα βιβλία ήταν ακόμα ανοιχτά μπροστά του και τα μολύβια αραδιασμένα παραδίπλα. Το λαμπατέρ ήταν ακόμα αναμμένο και σκυφτό, ούτως ώστε να φωτίζει πιότερο το γραφείο παρά το δωμάτιο.\nΣηκώθηκε και άπλωσε χέρια και πόδια, για να ξεπιαστεί. Στους τοίχους διακρίνονταν οι αφίσες από παίκτες της ομάδας του και χαρακτήρες από τα βιντεοπαιχνίδια που είχε εγκαταστήσει στον υπολογιστή. Το κρεβάτι άστρωτο και τα παπούτσια και τα ρούχα αραδιασμένα σαν να έκανε πάρτι.\nΠροχώρησε προς το διάδρομο. Από την κουζίνα διακρινόταν το αχνό φως μιας λάμπας, μάλλον αυτής κάτω από τα ντουλάπια που η Μαμά έβαζε τα δημητριακά του Μάρκου.\nΈστησε αυτί. Δεν άκουγε κινήσεις ή ομιλίες. Κοίταξε το ρολόι χειρός του. Δύο το πρωί. Οι γονείς του κοιμόντουσαν.\nΟ Μάρκος πήγε μέχρι την τουαλέτα, αποφεύγοντας να κοιτάξει προς το χολ. Ήταν πολύ σκοτεινά εκεί. Ποτέ του δεν του άρεσε να περνάει κοντά από το σαλόνι ενώ δεν υπήρχε αναμμένο φως εκεί. Ήξερε ότι δεν υπήρχε κάτι, αλλά…\nΥπάρχει έξω, είπε μέσα του. Και μπορεί να μπει από την πόρτα.\nΑυτός ήταν ένας από τους φόβους που του είχαν γεννηθεί όταν ήταν πέντε ή έξι χρονών. Δεν θυμόταν πώς ξεκίνησε, αλλά πιθανότατα έφταιγε κάποια από τις τρομαχτικές ταινίες που έβλεπε ο Μπαμπάς και ο Μάρκος είχε δει κρυφά. Στο μυαλό του γυρνούσε η θύμηση του πώς ένιωθε βλέποντας τα Τέρατα να κάνουν κακό σε Μεγάλους. Να τους αρπάζουν μες στη νύχτα, να ανοίγουν το στόμα ή να βγάζουν σπαθιά και να…\nΟ Μάρκος όρμησε στην τουαλέτα, αφού άναψε το φως. Πήρε μια δυο ανάσες και κατεύνασε λίγο τους χτύπους της καρδιάς του. Έκανε την ανάγκη του βιαστικά και αυτό ήταν κάτι δύσκολο, γιατί, στην πραγματικότητα, πάνω στη βιασύνη του, ενώ ήταν αγχωμένος, δεν μπορούσε να κάνει γρήγορα. Και ο χρόνος περνούσε και ο Μάρκος έπρεπε να γυρίσει στο δωμάτιό του, να κουκουλωθεί και να αποκοιμηθεί, για να γλιτώσει από τον Σκελετωμένο Κακό που καραδοκούσε έξω από το σπίτι. Στο δρομάκι που διέσχιζε τη γειτονιά, περίμενε τον Μάρκο, ή κάποιο άλλο παιδί, να κάνει το λάθος και να ξεπορτίσει. Και μετά αυτός, ο Σκελετωμένος Κακός, θα ορμούσε από το χωράφι που βρισκόταν στην άκρη του δρόμου, καβάλα στο άλογό του, που ήταν και αυτό σκελετωμένο και είχε κόκκινα μάτια, θα έπιανε το παιδάκι και θα το έπαιρνε μαζί του, μακριά, στη χώρα που ζούσε, όπου δεν υπήρχε Μαμά και Μπαμπάς, ούτε δωμάτιο, ούτε μαγικά σκεπάσματα, ούτε κάποιος ήρωας από βιντεοπαιχνίδι για να σώσει το παιδάκι.\nΟ Μάρκος έκλεισε τα μάτια του. Αυτά τα σκεφτόταν πιο μικρός και του είχαν πει τότε ότι δεν υπήρχαν τέτοιοι Κακοί. Η Μαμά και ο Μπαμπάς ήταν σίγουροι γι’ αυτό.\nΌμως, δεν ήξεραν.\nΈνα βράδυ που ο Μάρκος είχε βγει στην αυλή για να κάνει ποδήλατο, μαζί με τον Μπαμπά, άκουσε για πρώτη φορά το χλιμίντρισμα του αλόγου του Σκελετωμένου Κακού και το είχε δει. Όχι, όχι, δεν το είχε δει ακριβώς. Αλλά… είχε δει κάτι. Τι άλλο θα μπορούσε να είναι;\nΟ Μπαμπάς, εκείνη τη βραδιά, είχε καθίσει κοντά στην πόρτα του σπιτιού και έπαιζε με το κινητό του, έχοντας παράλληλα τα μάτια του και στον Μάρκο.\nΚάποια στιγμή, το κινητό ήχησε με το αγαπημένο τραγούδι του Μπαμπά και εκείνος απάντησε χαμογελώντας. Ο Μάρκος προσπαθούσε να διατηρήσει την ισορροπία του στη σέλα. Το ποδήλατο τότε είχε βοηθητικές ρόδες, που σίγουρα ήταν χρήσιμες, όμως ο Μάρκος δυσκολευόταν αρκετά. Θα μάθαινε, το ήξερε, το έλεγαν και ο Μπαμπάς με τη Μαμά, απλά θα έπαιρνε χρόνο και εξάσκηση. Στο Μάρκο άρεσε το ποδήλατο, οπότε δεν είχε πρόβλημα ούτε με το ένα ούτε με το άλλο.\nΕνώ ο Μπαμπάς μιλούσε στο κινητό, ήρθε και η Μαμά. Της έκανε νόημα, προτού εκείνη μιλήσει στον Μάρκο, και κάθισε να τον ακούσει τι έλεγε. Ο Μάρκος φώναξε «Μαμά, κάνω ποδήλατο», και εκείνη του ένευσε, αλλά έχοντας την προσοχή της στραμμένη στον Μπαμπά και στο κινητό του και σε όποιον μιλούσε στην άλλη άκρη της γραμμής.\nΔευτερόλεπτα αργότερα, ο Μάρκος, καθώς έστριβε και γύριζε προς το δρομάκι, αντιλήφθηκε μια κίνηση στα αριστερά του. Είδε φευγαλέα ένα όχημα να ξεπροβάλλει από την πέρα άκρη, εκεί όπου ήταν το χωράφι και τα φώτα στις κολόνες δε δούλευαν. Ο Μάρκος δεν σταμάτησε, αλλά έκανε άλλη μια στροφή, ακούγοντας το αμάξι να περνάει έξω από το σπίτι.\nΚαι, ενώ ήταν έτοιμος να γυρίσει προς το δρόμο, ήρθε στα αυτιά του το χλιμίντρισμα του αλόγου. Δυνατό και καθαρό, σαν να ορθωνόταν το ίδιο το ζώο στα δυο του πόδια και να ήταν έτοιμο να χτυπήσει τον Μάρκο.\nΟ Μάρκος σταμάτησε απότομα και παραλίγο να πέσει από το ποδήλατο, με τις ρόδες να στριγκλίζουν. Κοίταξε προς το χωράφι, ενώ τα καρδιοχτύπια του έπαιζαν τα τραγούδια τους στο στήθος του. Το είχε ακούσει. Το ήξερε ότι το είχε ακούσει. Εκκωφαντικό και γερασμένο και κακό. Πολύ κακό. Τον είχε τρομάξει, όχι τόσο το χλιμίντρισμα, αλλά κυρίως το πώς ακούστηκε.\nΔε διέκρινε κάτι. Όχι στην αρχή, δηλαδή. Όταν εστίασε, μπόρεσε να δει δύο κόκκινα σημάδια. Δεν ήξερε τι ήταν, αλλά αργότερα έβγαλε το συμπέρασμα πως επρόκειτο για τα μάτια του αλόγου.\n«Μάρκο!» φώναξε η Μαμά και όρμησε. Τον έπιασε και τον ρώτησε αν είναι καλά. Ο Μάρκος είπε ναι.\n«Ακούσατε το άλογο;»\n«Αυτό εκεί». Τους έδειξε προς το χωράφι.\n«Δε βλέπω κανένα άλογο», είπε η Μαμά.\nΚαι, το χειρότερο, ούτε και ο Μάρκος πλέον. «Μα…» έκανε να πει. «Ήταν…»\n«Έλα, πάμε μέσα. Αύριο πάλι», είπε ο Μπαμπάς που είχε σπεύσει επίσης.\nΟ Μάρκος με τη Μαμά προπορεύτηκαν και ο Μπαμπάς ακολούθησε.\nΈκτοτε ο Μάρκος δεν καβάλησε ποτέ ξανά ποδήλατο το βράδυ. Όπως δεν έβγαινε μόνος του κανένα βράδυ. Οι γονείς του του έλεγαν πως δεν πείραζε αν έβγαινε στην αυλή, όμως εκείνος επέμενε. Από ένα σημείο και μετά, αφού μεγάλωνε και ο ίδιος ο Μάρκος, η Μαμά και ο Μπαμπάς ήταν στενοχωρημένοι μαζί του. Το ήξερε αυτό. Το έβλεπε. Δεν τους άρεσε που φερόταν έτσι, σαν να ήταν μωρό. Τα άλλα παιδιά στην ηλικία του έβγαιναν και έπαιζαν. Δεν πήγαιναν μακριά, αλλά έπαιζαν στο δρομάκι. Έκαναν ποδήλατο εκεί. Του έλεγαν να έρθει, έκαναν παρέα, άλλωστε. Αλλά ο Μάρκος δεν πήγαινε τα βράδια. Εκείνος, ειδικά τα πρώτα τρία χρόνια, κάθε νύχτα, μετά το διάβασμα και το φαγητό, ξάπλωνε και κουκουλωνόταν. Και άκουγε. Άκουγε το χλιμίντρισμα. Οι γονείς του έλεγαν πως το φανταζόταν, αλλά δεν ίσχυε αυτό.\nΌταν κατάφερε επιτέλους να κατουρήσει, σήκωσε το εσώρουχο και το παντελόνι του και έπλυνε το πρόσωπό του. Ύστερα, βγήκε από το μπάνιο. Έκλεισε το φως και προχώρησε στο διάδρομο.\nΈκανε να ορμήσει στο δωμάτιό του, όμως σταμάτησε. Ακριβώς έξω από το σαλόνι. Η σκοτεινή είσοδος ήταν εκεί, στα αριστερά του. Σχεδόν ένιωθε να έρχεται μια παγωνιά από εκεί, σαν να μην επρόκειτο για ένα ακόμα τμήμα του σπιτιού που ζεσταινόταν από τα καλοριφέρ, αλλά για κάτι άλλο, Σκοτεινό. Λες και θα πεταγόταν κάτι που ζούσε χρόνια μέσα στο σαλόνι του σπιτιού και κανείς δεν είχε πάρει χαμπάρι. Ή σαν να έσπαγε κάτι την πόρτα, ένα άλογο με τον Σκελετωμένο Κακό.\nΟ Μάρκος έριξε μια ματιά και έπειτα, με απότομες κινήσεις, άναψε το φως του σαλονιού. Καναπές, βιβλιοθήκη, καρέκλες, τραπεζαρία. Κάδρα στους τοίχους. Ποτά και ποτήρια πάνω σε ένα σερβίτσιο. Και άπλετο φως. Τίποτα Κακό εκεί.\nΑλλά από την πόρτα;\nΉταν κλειστή. Κλειδωμένη από μέσα. Τα παράθυρα, κι αυτά κλειστά.\nΤου σαλονιού ήταν. Από την κρεβατοκάμαρα της Μαμάς και του Μπαμπά δεν υπήρχε κίνδυνος, μήτε από την κουζίνα. Δεν θα ερχόταν από εκεί.\nΤου δωματίου σου;\nΟ Μάρκος κοίταξε. Και πάγωσε. Όχι, τα παντζούρια ήταν ανοιχτά. Έξω φαινόταν η αυλή και τα απέναντι σπίτια. Οι λάμπες στην περιοχή δεν λειτουργούσαν προσωρινά, αλλά ήξερε ότι τα κτίσματα είναι εκεί.\nΔεν είχε πολλές επιλογές και το γνώριζε καλά.\nΌρμησε να ασφαλίσει το παράθυρο. Έριξε μια ματιά έξω. Παρατεταμένα. Τίποτα το αλλόκοτο. Κανένα Τέρας. Ούτε ανατριχιαστικοί ήχοι.\nΜάζεψε τα παντζούρια και μετά έκλεισε και το τζάμι. Το σπίτι ήταν ασφαλές και πάλι.\nΌμως, δεν ίσχυε το ίδιο και για τη σκέψη του. Αυτή παρέμενε ανήσυχη. Υπήρχε κάτι ακόμα, ένα επιπλέον κομμάτι της τελετουργίας που είχε διαμορφώσει τον τελευταίο χρόνο. Το πιο σημαντικό κομμάτι.\nΗ επαλήθευση. Μια όμορφη λέξη που είχε ακούσει από τον Μπαμπά. Και που σήμαινε τη λύτρωση για τον Μάρκο. Έπρεπε να βγει έξω και να δει. Να διαπιστώσει πως για όλα έφταιγε η φαντασία του. Στην αρχή, έμοιαζε αστείο, σιγά μην έκανε κάτι τέτοιο. Αλλά έτυχε μια φορά να βρεθεί έξω ενώ ήταν πίσσα σκοτάδι. Είχε γενέθλια ο καλύτερός του φίλος, που έμενε τρία στενά πιο κάτω. Ο Μάρκος παρασύρθηκε και έμεινε μέχρι τις έντεκα και μισή. Όταν έφυγε, έκανε ποδήλατο όσο πιο γρήγορα μπορούσε. Όταν έφτασε σπίτι, κλείστηκε στο δωμάτιό του και κουκουλώθηκε καλά-καλά. Το επόμενο πρωί, καθώς έβγαινε έξω με τη Μαμά για να τον πάει στο σχολείο, θυμήθηκε πως δεν είχε συμβεί τίποτα το προηγούμενο βράδυ. Και έτσι, και εκείνο το καινούργιο βράδυ, βγήκε δειλά-δειλά και έκανε ποδήλατο. Και τίποτα δε συνέβη.\nΗ θύμηση παρέμεινε, όμως, ο Σκελετωμένος Κακός δεν είχε πεθάνει ξαφνικά. Οπότε ο Μάρκος αναγκαζόταν να βγαίνει για μερικά λεπτά και να κάνει ποδήλατο, και τίποτα δε συνέβαινε.\nΜάζεψε το κουράγιο του. Φόρεσε το μπουφάν και τα σπορτέξ του, πέρασε από το σαλόνι στον εξωτερικό διάδρομο και, αφού έσυρε το ποδήλατό του, άνοιξε την εξώπορτα. Ένιωσε αμέσως το κρύο, αλλά δεν πτοήθηκε από αυτό. Όχι τόσο πολύ, δηλαδή. Δεν έκλεισε καλά πίσω του, για να μπορέσει να μπει άμεσα. Κατέβηκε προσεχτικά τα σκαλιά.\nΒγήκε από την αυλή, αφού κοίταξε πάνω και κάτω, στις δύο πλευρές του δρόμου. Δεν κυκλοφορούσε κανείς.\nΑνέβηκε στη σέλα και έκανε πεντάλ. Κίνησε προς τα δεξιά, προς το σπίτι του καλύτερού του φίλου. Θα περνούσε την πρώτη στροφή και θα γυρνούσε. Θα έμπαινε σπίτι και θα ξάπλωνε και θα κοιμόταν.\nΠερνούσε τις αυλές των σπιτιών και τα σταθμευμένα οχήματα, που έμοιαζαν νεκρά, ξεχασμένα. Τα σπίτια ερμητικά κλειστά, σαν εγκαταλελειμμένα.\nΟ Μάρκος έφτασε στη διασταύρωση και ακριβώς εκεί έκανε αναστροφή προσεχτικά. Το σπίτι του διακρινόταν από εκεί που ήταν, ένα κτίριο σαν όλα τα άλλα στην εμφάνιση, αλλά πολύ διαφορετικό μέσα.\nΈκανε να ξεκινήσει, αλλά τότε ήταν που άκουσε ξανά το χλιμίντρισμα. Δυνατό, επίμονο και Κακό. Όπως τότε. Όπως πάντα.\nΔεν έβλεπε πουθενά το άλογο και τον Σκελετωμένο Κακό, όμως αυτό δε σήμαινε κάτι άλλο πέραν από το ότι περίμεναν. Στο σκοτάδι. Στο χωράφι εκείνο, όπου ενίοτε έπεφτε η μπάλα και τα παιδιά πείραζαν όποιον πήγαινε να πάρει τη μπάλα. Κυρίως, τον Μάρκο που έδειχνε όντως φοβισμένος. Θα σε φάει το φίδι, έλεγαν. Θα πεταχτεί από το έδαφος και θα τυλιχτεί γύρω σου και θα σου σπάσει τα κόκαλα και…\nΟ Μάρκος τώρα άκουσε τις οπλές του αλόγου να χτυπάνε το δρόμο. Η ανάσα του έβγαινε σαν ομίχλη από το στόμα του. Πέπλα καπνού ενός σατανικού ταχυδακτυλουργού.\nΚαι ανάμεσά τους, είδε τη φιγούρα του αλόγου και την κάπα του αναβάτη του. Πλησίασαν τη γωνία όπου τέλειωνε το χωράφι και ξεκινούσαν τα σπίτια.\nΟ Μάρκος γούρλωσε τα μάτια και κίνησε τα πόδια του όσο πιο γρήγορα μπορούσε. Δεν έλεγξε το δρόμο, όπως του είχαν μάθει, παρά έκανε πεντάλ σαν διαγωνιζόμενος σε αγώνες ταχύτητας. Από την άλλη, ο Σκελετωμένος Κακός και το άλογό του κινούνταν πολύ πιο γρήγορα, με περισσότερη σιγουριά. Σαν να τους ανήκε ο δρόμος.\nΣύντομα, όμως, ο Μάρκος διαπίστωσε πως εκείνος και ο Σκελετωμένος Κακός θα διασταυρώνονταν. Πριν προλάβει να φτάσει στο σπίτι.\nΑυτό τον στοίχειωσε πιο πολύ και αναγκάστηκε να σταματήσει για μερικά δευτερόλεπτα. Δεν μπορούσε να πάει απλά κατευθείαν πάνω στο Τέρας.\nΟ Σκελετωμένος Κακός πλησίαζε θριαμβευτικά.\nΟ Μάρκος έκανε αναστροφή και άρχισε να κουνάει τα πόδια του σπασμωδικά, άτσαλα. Δεν σκεφτόταν τίποτα άλλο πλέον, παρά να προλάβει να σωθεί. Χώθηκε στον κάθετο δρόμο, με το σκεπτικό να βγει σε πιο πολυσύχναστα σημεία.\nΌμως, αντιλήφθηκε πως τα ποδοβολητά του ζώου δεν απομακρύνονταν, η απόσταση δεν μεγάλωνε. Το άλογο χλιμίντρισε δυναμικά, ενώ ένα χαοτικό γέλιο, προερχόμενο από δαίμονα το συνόδευσε. Το κρύο ξάφνου σαν να έγινε πιο αισθητό και μια απαίσια μυρωδιά κλειστού τάφου ξεχύθηκε στα ρουθούνια του Μάρκου.\nΜπροστά του ξεπρόβαλλαν οι κεντρικές αρτηρίες της πόλης. Διέκρινε κίνηση στους δρόμους. Και φώτα.\nΑναθάρρησε για λίγο.\nΓύρισε για να κοιτάξει πίσω του. Ο Σκελετωμένος Κακός χτυπούσε τα χαλινάρια του αλόγου του. Κι αυτό βρισκόταν μόλις τρία μέτρα μακριά από τον Μάρκο. Ο Σκελετωμένος Κακός άφησε το ένα του χέρι και το άπλωσε στα πλάγια, όπου σε λίγο θα ήταν ο Μάρκος.\nΠέρασαν την επόμενη κάθετη οδό.\nΤο άλογο μείωσε κι άλλο την απόσταση. Πλέον ήταν σχεδόν δίπλα στο ποδήλατο.\nΟ Μάρκος είδε από κοντά τον Σκελετωμένο Κακό. Πορφυρή κάπα πάνω σε κουρέλια που κάλυπταν ένα ασώματο κορμί. Δύο πηχτές κουκίδες για μάτια και αποστεωμένα άκρα με γαμψά νύχια.\nΚαι είχε το δεξί του χέρι με ανοιχτή την γροθιά, έτοιμο να πιάσει το μπουφάν ή τα μαλλιά του Μάρκου.\nΤο αγόρι ούρλιαξε και έκλεισε τα μάτια.\nΑισθάνθηκε μια μέγγενη να κλείνει στο ρούχο του.\nΚαι τότε έπεσε. Το ποδήλατο τουμπάρισε και ο Μάρκος βρέθηκε φαρδύς πλατύς στο οδόστρωμα. Έγδαρε τα πόδια και τα χέρια του, κάτω από τις πιτζάμες του.\nΆνοιξε τα μάτια του και είδε το άλογο να σταματάει λίγα μέτρα παραπέρα.\nΕίδε μια ευκαιρία και πάνω στην παραζάλη του δεν την άφησε να πάει χαμένη. Σηκώθηκε και κίνησε αντίθετα, προς το σπίτι του. Χώθηκε στην αυλή ενός σπιτιού και πήδησε το φράκτη για το επόμενο. Ένιωθε κάτι να κυλάει στις γάμπες του και στους αγκώνες του, μόρφασε, αλλά δε σταμάτησε.\nΤο άλογο ακούστηκε να τρέχει ξοπίσω του.\nΟ Μάρκος στράφηκε και το είδε να τον ακολουθεί από το δρόμο. Σύντομα ήταν στην ίδια ευθεία. Έτρεχαν παράλληλα ο ένας με τον άλλο. Ο Σκελετωμένος Κακός μία κοιτούσε μπροστά και μία τον Μάρκο και τότε γελούσε, τρίζοντας τα δόντια του.\nΟ Μάρκος δεν είδε έγκαιρα την κολώνα και έπεσε πάνω της. Χτύπησε στα χέρια, καθώς πρόλαβε να τα βάλει μπροστά, και έπεσε στην αυλή της πολυκατοικίας. Έκλαψε γοερά και προσπάθησε να ανασάνει. Τα χέρια του τα ένιωθε παραλυμένα.\nΕίδε τον Σκελετωμένο Κακό να προσεγγίζει το φράχτη. Στάθηκε πάνω στη σέλα του και κάρφωσε την λησμονημένη ματιά του στον Μάρκο. Το άλογο ρουθούνισε ανυπόμονα.\nΟ Μάρκος πονούσε με κάθε του κίνηση, αλλά σύρθηκε μακριά από το Τέρας.\nΌμως, το άλογο του Σκελετωμένου Κακού σήκωσε ψηλά τα μπροστινά του πόδια και έδωσε ένα σάλτο και…\nΔυο φωτεινές ακτίνες το χτύπησαν και εξαφανίστηκε.\nΟ Μάρκος νόμιζε πως δεν έβλεπε καλά εξαιτίας των δακρυσμένων ματιών του, αλλά όντως, δεν υπήρχε κάτι εκεί. Όχι πια.\nΤην επόμενη στιγμή είδε έναν τύπο να πλησιάζει. «Ησύχασε, φίλε. Δεν θα σε πειράξω», είπε. Άπλωσε τα χέρια του. «Μπορείς να σηκωθείς;»\nΟ άντρας χαμογέλασε αβέβαια. «Ωραία. Είσαι καλά;»\nΟ Μάρκος ένευσε.\n«Σε εκείνο το σπίτι».\n«Το πεσμένο ποδήλατο δικό σου είναι;»\n«Έλα, να το πάρουμε».\nΟ Μάρκος περίμενε να του κάνει ο άντρας την ερώτηση. Όταν δεν έγινε, ρώτησε εκείνος: «Τους είδατε, έτσι;»\n«Ποιους να είδα;»\n«Τον Σκελετωμένο Κακό, με το άλογό του».\nΟ άντρας ένευσε αρνητικά. «Όχι, δεν είδα κανέναν άλλο».\nΟδήγησε τον Μάρκο στην ασφάλεια του σπιτιού του. Τον βοήθησε να βάλει μέσα το ποδήλατο και του είπε: «Να πας με τους γονείς σου στο γιατρό. Πρέπει να σε δει».\n«Άντε, καλό σου βράδυ. Και να προσέχεις».\n«Ευχαριστώ, κύριε». Ο Μάρκος τον είδε να κλείνει την πόρτα και να φεύγει. Τα φαντάστηκα όλα αυτά; αναρωτήθηκε. Γίνεται αυτό;\nΟ άντρας επέστρεψε στο αμάξι του. Είδε να τρεμοπαίζουν τα φώτα και έβρισε. Πάλι θα του έμενε από μπαταρία. Μπήκε και προσπάθησε να το κρατήσει σε λειτουργία, έχοντας τα αλάρμ αναμμένα. Πατούσε παρατεταμένα το γκάζι.\nΏσπου το αμάξι έσβησε τελείως και ο άντρας αναθεμάτισε. Γύρισε τα κλειδιά και δοκίμασε πάλι. Αυτή τη φορά τα κατάφερε. Έκλεισε τα αλάρμ και έλεγξε τους καθρέφτες του.\nΌταν γύρισε προς τον αριστερό, είδε έναν σκελετό να στέκεται δίπλα από το αμάξι, καβάλα σε ένα άλογο.


Καινούργιος 20 λιτρα - Γενικά περί γλυκού νερού - Aquazone Portal\nΚαινούργιος 20 λιτρα\nBy gsm990, December 15, 2018 in Γενικά περί γλυκού νερού\nΚαλησπέρα στην παρέα. Είμαι καινούργιος στο χόμπι και θα ήθελα τη γνώμη σας για το ενυδρείο που είναι στο στρώσιμο αυτή τη στιγμή. 20-25 λίτρα λοιπόν και η τελευταία μέτρηση με υγρά τεστ έδειξε αμμωνία 5 και νιτρώδη στα 2. Νιτρικά δεν έχω μετρήσει ακόμα.\nΟ φωτισμός μου είναι μια λάμπα στα 15w 740 lumen 6500κ. Τα φυτά που έχω θα την παλεψουν? Τέλος πιστεύετε πως μονομάχος μαζί με 1-2 σαλιγκάρια θα είναι οκ?\nEdited December 15, 2018 by gsm990\nΚαλωσήρθες στον υπέροχο κόσμο των ενυδρείων. Το φίλτρο σου δεν έχει στρώσει και καλό είναι να μη βάλεις ακόμη ψαράκι ούτε σαλιγκάρια γιατί ΣΙΓΟΥΡΑ δε θα την παλέψουν εάν οι μετρήσεις αυτές είναι σωστές.\nΜε τι τεστ μετράς (εννοώ ποιας εταιρείας); Αφού έχεις αμμωνία και νιτρώδη το στρώσιμο προχωράει και σιγά σιγά θα δεις νιτρικά εφόσον και η αμμωνία και τα νιτρώδη μηδενίσουν.\nΠρος το παρόν λίγη ακόμη υπομονή και μέτρα ανά 2-3 μέρες για να δεις πως πάει. Η λάμπα σου είναι σίγουρα τόσα lumens; Αρκετά για τα λίτρα σου θα έλεγα, ωστόσο το ενυδρείο σου πανέμορφο και εύχομαι να το χαρείς σύντομα και για πολύ καιρό!!\nΠεριμένουμε και νέες φωτο.όταν με το καλό κατοικηθεί!\nΕννοειται πως δεν θα μπει κάτι προτού στρωθεί το φίλτρο. Τα τεστ είναι της sera. Τις πληροφορίες της λάμπας της έγραφε το κουτί όποτε δεν νομίζω να είναι λάθος.\nΣίγουρα δε θα είναι λάθος. Απλά για τα λίτρα αυτά μου φαίνονται αρκετά. Τι φωτοπερίοδο ακολουθείς; Πρόσεξε τις άλγες!! Όμορφο ενυδρειάκι, μπράβο σου\nΚαλως ηρθες στην παρεα μας φιλε μου και καλη αρχη!!\nΜε ποιο τροπο στρωνεις το ενυδρειο σου??\nΠοιες οι διαστασεις του ενυδρειου γιατι δεν φαινεται για τοσο μιρκο εκτος και αν ξεγελουν οι φωτο??!\nΤα σαλιγκαρια οχι μονο θα την παλεψουν αλλα θα βοηθησουν να ολοκληρωθει ο κυκλος του αζωτου...\nΣε ευχαριστώ πολυ και καλός σας βρήκα . Το ενυδρείο έχει διαστάσεις 35x22x23. Το ενυδρείο το στρώνω ως εξής είχα ρίξει λίγη τροφή και αφού μέτρησα αμμωνία το αφήνω να κάνει κύκλο . Θεωρείς ότι μπορω να βάλω σαλιγκάρια με τόση αμμωνία ;\n@ataktoulis η φωτο περίοδος είναι 8-3 το πρωί\nπριν 32 λεπτά, το μέλος gsm990 έγραψε:\nΑφού έχει ξεκινήσει ό κύκλος, δεν θα πρόσθετα σαλιγκάρια. Αν υπάρχουν λαθρεπιβάτες, ήδη μέσα θα την παλέψουν. Είναι πολύ ανθεκτικά.\nΠάντως με τις διαστάσεις αυτές τα καθαρά λίτρα σου πρέπει να είναι 15-16, σίγουρα όχι 20, οπότε ίσως δεν είναι καλή ιδέα να το παραφορτώσεις. Ένας μονομάχος και ένα σαλιγκαράκι νομίζω είναι οκ. Και όπως είπε και ο @SOTIRIS καλύτερα μη βάζεις σαλιγκάρια ακόμη μέχρι να στρώσει\nΤο ενυδρείο το στρώνουμε μαζί με τον @gsm990. Για να έχετε μια πιο ολοκληρωμένη εικόνα βάλαμε λίγη βιολογία από το δικό μου φίλτρο και ρίξαμε λίγη τροφή. Εφ'όσον μετρήσαμε νιτρώδη το αφήνουμε να προχωρήσει στα νιτρικά και ρίχνουμε βακτήρια καθημερινά.\nΣτην αρχή βάλαμε την ανούμπια και την κρυπτοκορίνα και σήμερα βάλαμε και την egeria. Θέλω να πιστεύω πως θα την παλέψει με το φως που έχουμε και να μας γεμίσει την επιφάνεια ώστε να υπάρχει κάτι για τον μονομάχο.\nΚάτι άλλο. Θερμοκρασία ανεβάσαμε στους 30 και αλλαγή νερού δεν κάνουμε μέχρι να στρωθεί το φίλτρο όμως ενώ υπάρχει καλή έως πολύ καλή ανατάραξη έχουμε πολύ εξάτμιση.\nΤο νερό που συμπληρώνουμε καλό θα είναι να γίνεται με αντιχλώριο και να προετοιμάζεται ή απευθείας από την βρύση? Μιλάμε για λίγο νερό βέβαια αλλά δεν παύει να είναι βρύσης.\nΜε 30 βαθμούς είναι απολύτως φυσιολογική η εξάτμιση του νερού και δεν έχει σχέση η ανατάραξη. Εννοείται ΠΑΝΤΑ αντιχλώριο γιατί αποδυναμώνετε τα βακτήρια έστω και με λίγο χλώριο. Η υψηλή θερμοκρασία θα επιταχύνει το στρώσιμο αλλά μην το παρακάνετε γιατί τα φυτά θα αρχίσουν να χαλάνε..\nΚατεβαστε τ θερμοκρασια στα 25-26.Τα φυτα δεν θα ανταξουν για πολυ με 30.\nΘερμοκρασία κατεβάσαμε στους 25 επίσης μετρήσαμε 0 αμμωνία και φουλ νιτρώδη.\nOn 17/12/2018 at 7:09 ΜΜ, το μέλος PanosTetra έγραψε:\nΣε καμιά βδομάδα σας βλέπω έτοιμους!! Άντε με το καλό και περιμένουμε την παρουσίαση\nΚαινουργιες μετρησεις: αμμωνια 0, νιτρωδη στα ιδια επιπεδα νιτρικα στον θεο. Θα βοηθουσε τωρα να βαλουμε κ αλλη βιολογια απ το δικο μου ενυδρειο?\nΜόνο καλό θα κάνετε. Πώς μεταφέρατε την προηγούμενη φορά και τι ποσότητα; Χωράει το φίλτρο; Αν εννοείς να μεταφέρεις νερό ή "βρώμα" δε θα κάνεις τίποτα, μόνο βιολογικό υλικό θα βοηθήσει και αν είναι στρωμένο το δικό σου σε 2-3 μέρες θα πρέπει να μετράτε νιτρικά\nΕννοειται πως δεν μεταφερω νερο. Λιγο σιποραξ ειχαμε βαλει απο το φιλτρο μου που τρεχει 1 χρονο περιπου. Χωρο εχει να βαλουμε ακομα. Νιτρικα μετρησαμε σημερα πανω απο 50. Νιτρωδη ξεκινησαμε να μετραμε την προηγουμενη εβδομαδα. Θα βαλουμε κ αλλο υλικο το σαββατο και πιστευω το ενυδρειο την αλλη βδομαδα να ειναι ετοιμο.\nΤώρα είδα ότι έγραφες για νιτρικά στα ύψη και όχι νιτρώδη, σορρυ.\nΕφόσον είναι έτσι το φίλτρο έστρωσε και μπορείτε να βάλετε ψαράκι. Αλλαγή νερού και καλή αρχή!\nπριν 5 ώρες, το μέλος PanosTetra έγραψε:\nΜια γερη αλλαγη νερου και ειναι ετοιμο.\nΠαιδιά μετράμε ακόμα αρκετά νιτρώδη για να μπει ψαρι.


Αγριελιά νο 5 - Bonsai Forum 'Το Ελληνικό Μπονσάι Φόρουμ'\nΑγριελιά νο 5\nRe: Αγριελιά νο 5\nΔημοσίευση από Νικολας72 » 23 Οκτ 2020, 10:06\nεξαιρετικό εύρημα κατά την ταπεινή μου άποψη από άποψη κίνησης κορμού και κωνικότητας. Δεν μπορούμε από τις φωτογραφίες να δούμε το nebari (μάλλον είναι θαμένο), αλλά εφόσον ήταν γιαμαντόρι κι όχι καταβολάδα φαντάζομαι ότι θα είναι εξίσου σπουδαίο. Κατά τα άλλα, η ημιελικοειδής κίνηση του κορμού, η γερασμένη-σκασμένη επιφάνειά του, δίνουν τόνους δραματικότητας και προσθέτουν πολλά χρόνια ταλαιπωρίας στο δέντρο σου. Στοιχεία πολύ θετικά κατά τις βασικές αρχές του bonsai..!\nΩς προς την ανάπτυξή του και την μελλοντική του διαμόρφωση, εφόσον έχει εγκατασταθεί και εγκλιματιστεί το φυτό στην νέα του θέση, με υγιές και πλούσιο ριζικό σύστημα, θα σε τρελάνει με την βλαστικότητά του, από σημεία τομής, από παλιά κλαδιά, από τον κορμό, από την ρίζα... Μοιάζει να υπακούει πειθήνια στο γνωστό σύνθημα της εξέδρας "Ντου από παντού"!!!\nΚατά την γνώμη μου, είναι αρκετά σημαντικό να έχεις ένα συγκεκριμένο και ξεκάθαρο όραμα για την πορεία που θέλεις να δώσεις στην ελιά σου, γιατί με τόση νέα βλάστηση που θα σου δίνει διαρκώς, είναι πολύ εύκολο να παρασυρθείς ή να μπερδευτείς. Εγώ ένιωσα αρκετές φορές αυτό το γλυκό μπέρδεμα, βλέποντας 10-15-20 νέα φυλλαράκια σε διάφορα σημεία, "από την κορφή μέχρι τα νύχια", μη ξέροντας τι να πρωτοκόψω. Άρα, το να έχεις ένα σκίτσο στο μυαλό σου, ή σε χαρτί, ή μία φωτογραφία του προτύπου που θέλεις να ακολουθήσεις, ξεκαθαρίζει πολύ γρήγορα τις επιλογές.\nΑν το δει κανείς από την αντίθετη πλευρά, για τον ίδιο ακριβώς λόγο, η ελιά σου δίνει το περιθώριο να κάνεις λάθη, ή να αλλάξεις γνώμη ως προς το στυλ που θέλεις να της δώσεις. Δηλαδή μπορεί να ξεκινήσεις με ένα σχέδιο στο μυαλό σου σήμερα, και στην πορεία των επόμενων ετών μπορείς διαδοχικά να υπηρετήσεις πολλά άλλα σχέδια ή παραλλαγές. Εξαίσιο δέντρο, ευλογημένο...\nΕύχομαι να απολαύσεις το ταξίδι μαζί της. Καλή συνέχεια!\nGiorgos G. (23 Οκτ 2020, 16:17)\nΔημοσίευση από geokorg » 22 Οκτ 2020, 20:08\nΓιώργο έχεις απόλυτο δίκιο. Δεν σε βιάζει τίποτα, εξάλλου τώρα μεταφέρθηκε σε νέο pot, οπότε φαντάζομαι ότι την άνοιξη θα πετάξει από παντού και θα σου μιλήσει και μόνη της.\nΈχει (αν βλέπω καλά) ακόμα και shari να ανακαλύψεις...\nΘα γίνει ένα πολύ ωραίο δεντράκι. Καλό δρόμο!\nΔημοσίευση από Giorgos G. » 22 Οκτ 2020, 17:50\nΓιώργο ιδού μερικές φωτογραφίες που ελπίζω να βοηθήσουν την έμπνευση σου. Γενικά το δεντράκι είναι πολύ ωραίο, με τέλειο κορμό, ωραία κίνηση και σαφώς έχει προοπτικές για κάτι πανέμορφο\nγιατί όχι και semi cascadec\nΓενικά από όσο καταλαβαίνω θέλει προσοχή στο να αποφασίσεις/φροντίσεις την δημιουργία/εξελιξη νέων βλαστών που να είναι διαμορφωσιμοι με συρμάτωμα (οι υπάρχοντες χοντροί κλάδοι, δύσκολα διαμορφώνονται) και επίσης στο λεγόμενο ramification (1η, 2η, 3η διακλάδωση) που θα σου δώσει τα πυκνά συννεφάκια του φυλλώματος.\nΚάτι άλλο που μάλλον θα πρέπει να λάβεις υπόψιν σου, είναι η αναλογία πράσινου και κορμού. Οι Ισπανοί έχουν την άποψη, λίγο φύλλωμα σε αναλογικά κυρίαρχο κορμό (χωρίς να είναι βέβαια η μοναδική επιλογή):\nευχαριστώ πολύ για τις προτάσεις σου, μου δίνεις ιδέες.\nεπειδή και εγώ πιστεύω ότι το δέντρο έχει προοπτικές για να γίνει πανέμορφο, προβληματίζομαι και προσπαθώ να βρω την πλέον κατάλληλη διαμόρφωση. Γι' αυτό το λόγο άλλωστε το πάω συντηρητικά (αρχάριος ων), να δω τι κλαδια θα δώσει τον επόμενο χρόνο για να δω τις (επιπλέον) επιλογές που θα έχω. Επίσης δεν θέλω ακόμη να κόψω κάποια από τα χοντρά κλαδια που δεν λυγίζουν μέχρι να καταλήξω ποια θα χρειαστούν.\nΗ ισπανική άποψη πάντα μου άρεσε αλλά πιστεύω ότι το συγκεκριμένο δέντρο θα δείξει καλύτερα με πιο κλασσική διαμόρφωση, αντίστοιχη αυτής των δέντρων στις δύο πρώτες φωτό που ανέβασες. Το στυλ semicascade επίσης δεν θα έλεγα ότι με ενθουσιάζει στο συγκεκριμένο δέντρο, άλλωστε στην προηγούμενη γλάστρα είχε κλίση για semicascade αλλά το σήκωσα προς τα πάνω.\nο χρόνος είναι σύμμαχος, και ο καιρός θα δείξει\ngeokorg (23 Οκτ 2020, 13:28)\nΔημοσίευση από geokorg » 21 Οκτ 2020, 18:12\nΓιώργο ιδού μερικές φωτογραφίες που ελπίζω να βοηθήσουν την έμπνευση σου. Γενικά το δεντράκι είναι πολύ ωραίο, με τέλειο κορμό, ωραία κίνηση και σαφώς έχει προοπτικές για κάτι πανέμορφο.\nγιατί όχι και semi cascade\nΔημοσίευση από Rango » 21 Οκτ 2020, 15:34\nΚαλησπέρα μόλις είδα τη δεύτερη εικόνα μου ήρθε κατευθείαν ένα screenshot που είχα κρατήσει. Δεν έχω εμπειρία βέβαια αλλά στην δείχνω.\nGiorgos G. (21 Οκτ 2020, 16:09)\nΔημοσίευση από Giorgos G. » 21 Οκτ 2020, 13:06\nΑγριελία γιαμαντόρι, δύο σχεδόν χρόνια από τη συλλογή της. Μέχρι πριν λίγες ημέρες την είχα σε κλασική γλάστρα, τώρα μεταφέρθηκε σε μεγαλύτερο και ρηχότερο ποτ μαζί με τη ριζόμπαλα για να δυναμώσει. Επίσης τη σήκωσα πιο όρθια, μου φαίνεται ότι ταιρίαζει περισσότερο. Αφαίρεσα τα κλαδια που φύτρωναν διπλά και τριπλά από το ίδιο σημείο, ελάφρωσα μερικά και μάλλον θα την αφήσω να αναπτυχθεί ελεύθερα για ένα χρόνο.\nέχει ύψος 55 εκατοστά\nτο υπόστρωμα που πρόσθεσα είναι χαλίκι, ποταμίσια άμμος, φυλλόχωμα και χώμα από ένα κτήμα στα ημιορεινά που μου φαίνεται πολύ εύφορο\nΘα ήθελα να είχα απόψεις για την μελλοντική διαμόρφωσή της.


"ΤΟ ΜΙΚΡΟ ΒΙΒΛΙΟΠΩΛΕΙΟ", ΤΗΣ ΜΑΡΙΑΣ ΑΓΓΕΛΙΔΟΥ | LITTLE BOOKSTORES\n“ΤΟ ΜΙΚΡΟ ΒΙΒΛΙΟΠΩΛΕΙΟ”, ΤΗΣ ΜΑΡΙΑΣ ΑΓΓΕΛΙΔΟΥ\nμεγάλοι συγγραφείς για μικρά βιβλιοπωλεία\nΚαι τι δεν θα ‘δινα για να ‘μουνα βιβλιοπώλης σε Μικρό Βιβλιοπωλείο! Όταν μπαίνω μέσα σ’ ένα τέτοιο μικρό… σκέφτομαι καλύτερα. Ταιριάζω ομορφότερα τις λέξεις και τις σκέψεις μου. Ορέγομαι τα διαβάσματα που θα κάνω. Ακούω και θυμάμαι. Μιλάω και συζητάω. Μαθαίνω και μόνο που βρίσκομαι εκεί μέσα. Απολαμβάνω από πριν διαβάσματα που δεν έχω κάνει ακόμα και απολαμβάνω ξανά διαβάσματα που έχω κάνει προ πολλού. Με λίγα λόγια, γίνομαι άλλος άνθρωπος. Κι αυτός ο άλλος άνθρωπος μ’ αρέσει πιο πολύ.\nΓιατί το Μικρό Βιβλιοπωλείο δεν είναι μαγαζί. Είναι ιδέα, είναι συνάντηση, είναι κουβέντα, είναι γνώμη. Είναι η ανάμνηση ενός διαβάσματος και η ελπίδα ενός άλλου. Είναι η επιθυμία να ξαναβρείς παλιούς ήρωες και να γνωρίσεις καινούργιους. Είναι σκέψεις διαλεγμένες για το χρώμα τους, για το κέφι τους, για τα λόγια τους τα ζωντανά, τα σοβαρά ή τα αστεία, τα σημαντικά ή τα πανάλαφρα. Είναι η πόρτα, που την ανοίγεις και αρχίζεις να σκέφτεσαι σκέψεις που τις θαυμάζεις.\nΓιατί το Μικρό Βιβλιοπωλείο είναι μικρό αλλά ποτέ τόσο μικρό, ώστε να μη χωράει μέσα εσένα, όσα θέλεις ν’ ακούσεις κι όσα θέλεις να πεις. Είναι γεμάτο, αλλά ποτέ τόσο γεμάτο, ώστε να μην ανοίγει δρόμους για ταξίδια και βόλτες και αποστολές και περιπέτειες (κάθε είδους). Η βιτρίνα του δεν έχει βιβλία, έχει χάρτες τόπων απίστευτων.\nΓιατί το Μικρό Βιβλιοπωλείο μπορεί να είναι στην καρδιά μιας αφάνταστα μεγάλης πόλης (που ξαφνικά παύει να κάνει φασαρία και φτάνει στ’ αυτιά σου σαν δύναμη και σαν σφυγμός πελώριος, αλλά καλός). Μπορεί να είναι δίπλα σε ποτάμι (που στα νερά του δεν ταξιδεύουν μόνο ψάρια ή μόνο βάρκες). Μπορεί να είναι δίπλα σε δρόμο, δίπλα σε ουρανό, δίπλα σε έρημο ή σε ζούγκλα. Μπορεί να είναι δίπλα σε δάσος, (με δέντρα που μιλάνε). Δίπλα σε θάλασσα, δίπλα σε άστρα. Μέσα σε γιορτές ή σε μάχες (του παρελθόντος, του παρόντος και του μέλλοντος).\nΓιατί το Μικρό Βιβλιοπωλείο έχει τα βιβλία που θέλουμε να διαβάσουμε. Αυτά που έχουμε διαβάσει και έχουμε ξεχάσει, αλλά χαιρόμαστε που κάποιος μας τα θυμίζει. Αυτά που δεν θα διαβάσουμε ποτέ, αλλά ξέρουμε πως υπάρχουν και μας αρέσει που υπάρχουν. Τα βιβλία που είναι για να τα διαβάσουν άλλοι – ευτυχώς. Και πάντα, ΠΑΝΤΑ, το βιβλίο που θέλω να διαβάσω τώρα.\nΓιατί στο Μικρό Βιβλιοπωλείο συναντάμε ανθρώπους, που γίνονται φίλοι μας, επειδή έχουμε διαβάσει τα ίδια βιβλία – και τα ‘χουμε ευχαριστηθεί με τον ίδιο τρόπο. Κι άλλους, που γίνονται φίλοι μας, επειδή έχουμε παρατήσει στη μέση τα ίδια βιβλία – για τον ίδιο λόγο. Στο Μικρό Βιβλιοπωλείο συναντάμε Ανθρώπους, που ξέρουν τι διαβάσαμε πέρυσι και τι πρόπερσι. Ανθρώπους που μαντεύουν τι θα διαβάσουμε σήμερα. Και τι αύριο.\nΓιατί τέλος ο βιβλιοπώλης του Μικρού Βιβλιοπωλείου ξέρει τους πελάτες του με τα μικρά τους ονόματα, πιο καλά κι από τους τίτλους των βιβλίων στα ράφια του. Ξέρει ότι αυτοί είναι τα καλύτερα βιβλία του. Οι καλύτερες ιστορίες του. Ξέρει τι έχουν διαβάσει, τι έχουν βαρεθεί, τι τους έχει ξενυχτήσει, τι έχουν αγαπήσει, τι έχουν υπερασπιστεί με πάθος στη συζήτηση. Ξέρει πού συναντιούνται οι ιστορίες τους με τη δική του. Ο βιβλιοπώλης του Μικρού Βιβλιοπωλείου περπατάει δίπλα σε πολλούς αναγνώστες, τους ακολουθεί στους αναγνωστικούς τους δρόμους (είτε μιλάμε για τα πρώτα τους βήματα, είτε για υπερατλαντικά ταξίδια, παραθερισμούς ή μετοικεσίες).\nΚαι τι δεν θα ‘δινα, λοιπόν, για να ήμουνα βιβλιοπώλης σε Μικρό Βιβλιοπωλείο!…\nΜΑΡΙΑ ΑΓΓΕΛΙΔΟΥ / συγγραφέας & μεταφράστρια\nΤΟ SHAKESPEARE & COMPANY ΠΡΙΝ ΑΠΟ ΤΟ SHAKESPEARE & COMPANY\n13 Μαρτίου 2017 at 22:57\nΤο μικρό βιβλιοπωλείο είναι όλα αυτά που προανέφερε η Μαρία Αγγελιδου ….είναι όμως και η χαρά του βιβλιοπώλη να βλέπει τον μικρό και τον μεγάλο αναγνώστη να μοιράζεται μαζί του την αγάπη για το βιβλίο και να γίνεται ο μικρός αυτός χώρος σημείο αναφοράς για συζητήσεις και συναντήσεις όλων αυτών που μέσα από ένα βιβλίο βλέπουν την ψυχή τους να ταξιδεύει ….\n14 Μαρτίου 2017 at 08:05\nΟ βιβλιοπώλης του Μικρού Βιβλιοπωλείου περπατάει δίπλα σε πολλούς αναγνώστες, τους ακολουθεί στους αναγνωστικούς τους δρόμους (είτε μιλάμε για τα πρώτα τους βήματα, είτε για υπερατλαντικά ταξίδια, παραθερισμούς ή μετοικεσίες). Υπέροχο κα Μαρία!\nΣτο Μικρό Βιβλιοπωλείο ο βιβλιοπώλης βλέπει το μικρό αναγνώστη να μεγαλώνει χρόνο με τον χρόνο… Δώρα, αυτό ακριβώς αισθανόμαστε κι εμείς μαζί σου..\nΤΟ ΠΡΟΓΡΑΜΜΑ ΤΗΣ ΗΜΕΡΑΣ ΜΙΚΡΩΝ ΒΙΒΛΙΟΠΩΛΕΙΩΝ\nΠΙΚ ΝΙΚ, ΣΥΝΑΥΛΙΕΣ & ΠΑΡΑΣΤΑΣΕΙΣ ΣΤΑ ΜΙΚΡΑ ΒΙΒΛΙΟΠΩΛΕΙΑ!\nΤΟ ΡΑΦΙ ΠΟΥ ΚΟΥΡΝΙΑΖΕΙ, ΤΟΥ ΧΡΥΣΟΣΤΟΜΟΥ ΤΣΑΠΡΑΪΛΗ\nΡΑΝΤΕΒΟΥ Μ’ ΈΝΑ ΜΙΚΡΟ ΒΙΒΛΙΟΠΩΛΕΙΟ, ΤΗΣ ΑΡΓΥΡΩΣ ΠΙΠΙΝΗ\nΑκολούθησε στο instagram


media-industry: Στη γνωστή αποστολή το ΕΣΡ...\nΣτη γνωστή αποστολή το ΕΣΡ...\nΕΣΡ: Νέο «χτύπημα» από το Ραδιοτηλεοπτικό συμβούλιο. Με απόφαση που ελήφθη προ ημερών «έριξε» πρόστιμο ύψους 10.000 ευρώ για τις αναφορές που έγιναν από τους παραγωγούς του Real FM στα site www.real.gr, www.enikos.gr και στην εφημερίδα «Real News». Παραγνωρίζοντας την αρχή που επιτρέπει την παραπομπή σε πηγές για την ενημέρωση και συνάμα «αγνοώντας» πως η ίδια πολιτική ακολουθείται από το σύνολο των μεγάλων ομίλων, το ΕΣΡ επικεντρώθηκε για μια ακόμη φορά. Την επόμενη Τρίτη το συμβούλιο καλεί εκ νέου το Real, για την «Ελληνοφρένεια» επικαλούμενο την υποχρέωση σεβασμού στην έννομη τάξη της χώρας!\nΤέως:Ομόφωνα αποδοκιμάζουν οι εργαζόμενοι στην “Ελευθεροτυπία την σχεδιαζόμενη κυκλοφορία συνέντευξης του τέως βασιλιά σε ένθετο προσφερόμενο περιοδικό μαζί με την “Κυριακάτικη Ελευθεροτυπία” Θεωρούν πως πρόκειται “για άκαιρη και εκτός λογικής αυτή ενέργεια, θα υπονομεύσει το κύρος του τίτλου και θα αλλοιώσει τη φυσιογνωμία και τις αρχές της εφημερίδας”.\nΝΕΡΙΤ: Ως τη Δευτέρα 24 Μαρτίου (17.00) παρατείνεται μέχρι η δυνατότητα υποβολής ηλεκτρονικής αίτησης από παραγωγούς και δημιουργούς για την εκτέλεση παραγωγής προγράμματος που θα καλύψει τις ανάγκες της ΝΕΡΙΤ τη νέα τηλεοπτική σεζόν (Σεπτέμβριος – Δεκέμβριος 2014).\nΣΚΑΪ: Από τη Δευτέρα αναλαμβάνει επίσημα τα καθήκοντά της η Άλκηστις Μαραγκουδάκη στη διεύθυνση προγράμματος του ΣΚΑΪ, σύμφωνα με την επίσημη ανακοίνωση του σταθμού. Ακολουθεί η Άννα Δρούζα...


Η δύναμη της σκέψης είναι το κλειδί στη δημιουργία της πραγματικότητάς σας - Εναλλακτική Δράση\nΣκέψη και Σκεπτομορφές, Συνείδηση\nΗ δύναμη της σκέψης είναι το κλειδί στη δημιουργία της πραγματικότητάς σας\nΗ δύναμη της σκέψης είναι το κλειδί στη δημιουργία της πραγματικότητάς σας. Όσα αντιλαμβάνεστε στο φυσικό κόσμο έχουν την προέλευσή τους στον αόρατο, εσωτερικό\nΗ δύναμη της σκέψης είναι το κλειδί στη δημιουργία της πραγματικότητάς σας. Όσα αντιλαμβάνεστε στο φυσικό κόσμο έχουν την προέλευσή τους στον αόρατο, εσωτερικό κόσμο των σκέψεων και των πεποιθήσεών σας. Για να γίνετε ο κύριος του πεπρωμένου σας, πρέπει να μάθετε να ελέγχετε τη φύση των κυρίαρχων, συνήθων σκέψεών σας. Με αυτόν τον τρόπο θα είστε σε θέση να προσελκύσετε στη ζωής σας οτιδήποτε επιθυμείτε, με την ίδια ακρίβεια που γνωρίζετε ότι οι σκέψεις σας δημιουργούν την πραγματικότητά σας.\nΓια κάθε εξωτερική επίδραση υπάρχει μια εσωτερική αιτία:\nΚάθε αποτέλεσμα που βλέπετε στον εξωτερικό ή φυσικό κόσμο, έχει μια πολύ συγκεκριμένη αιτία η οποία έχει την προέλευσή της στον εσωτερικό ή διανοητικό κόσμο σας. Αυτό είναι η ουσία της δύναμης της σκέψης. Ας το δούμε αλλιώς, οι όροι και οι περιστάσεις της ζωής σας υπάρχουν ως συνέπεια των σκέψεων και των πεποιθήσεών σας. Ο James Allen το έθεσε άριστα όταν είπε «οι περιστάσεις δεν κάνουν ένα άτομο, το αποκαλύπτουν». Κάθε πτυχή της ζωής σας, από την κατάσταση των οικονομικών σας μέχρι την κατάσταση της υγείας και των σχέσεών σας, αποκαλύπτει ακριβώς τις σκέψεις και τις πεποιθήσεις σας.\nΠρόκειται για εσωτερική εργασία:\nΟι περισσότεροι άνθρωποι το βλέπουν ανάποδα, θεωρούν ότι αισθάνονται ή σκέφτονται με έναν ορισμένο τρόπο λόγω των περιστάσεών τους, μην γνωρίζοντας την αλήθεια ότι είναι δύναμη του δικού τους νου που τους δημιουργεί εκείνες τις περιστάσεις, είτε επιθυμητές είτε ανεπιθύμητες. Με την ενδοσκόπηση και την εφαρμογή αυτής της Αλήθειας, ότι οι σκέψεις σας δημιουργούν την πραγματικότητά σας, θα χαρίσετε στον εαυτό σας τη δύναμη να δημιουργήσετε τις αλλαγές που επιθυμείτε να δείτε να γίνονται στη ζωή σας. Η δημιουργία πραγματικότητας είναι μια εσωτερική εργασία.\nΗ Δύναμη της Σκέψης σας είναι απεριόριστη:\nΥπάρχει μια μοναδική, ευφυής Συνείδηση που εισχωρεί σε ολόκληρο το Σύμπαν -πανίσχυρη, πάνσοφη, πανδημιουργός και πανταχού παρούσα- ο Οικουμενικός Νους. Το μυαλό σας είναι μέρος αυτού του Ενός οικουμενικού Νου και δεδομένου ότι οι σκέψεις σας είναι ένα προϊόν του μυαλού σας, τότε κατά συνέπεια η Δύναμη της Σκέψης σας είναι επίσης απεριόριστη. Μόλις καταλάβετε αληθινά ότι ο νους σας είναι ένα με την μοναδική Πηγή της Παντοδυναμίας και ότι αυτή η δύναμη είναι μέσα σας, θα έχετε βρει τη μόνη αληθινή πηγή άπειρης δύναμης για την οποία τίποτα δεν είναι αδύνατο και το αδύνατο είναι τίποτα. Να ξέρετε ότι η Δύναμη της Σκέψης έρχεται από μέσα. Όλη η δύναμη έρχεται από μέσα.\nΟι σκέψεις σας είναι ζωντανές:\nΤο μέγιστοι μύστες και δάσκαλοι που έχουν περπατήσει τη γη μας έχουν πει ότι όλα είναι ενέργεια. Αυτή η θεμελιώδης αλήθεια τώρα έχει επιβεβαιωθεί αναντίρρητα από τη σύγχρονη επιστήμη. Οι σκέψεις σας είναι επίσης ενέργεια. Ο William Walker Atkinson μας είπε ότι «όπου το μυαλό είναι στατική ενέργεια, η σκέψη είναι δυναμική ενέργεια – δύο φάσεις του ίδιου πράγματος» και ο Charles Haanel είπε παραπέρα ότι η «η δύναμη της σκέψης είναι η δονητική δύναμη που διαμορφώνεται με τη μετατροπή του στατικού μυαλού σε δυναμικό μυαλό». Οι σκέψεις σας είναι ζωντανές. Κάθε φορά που «φιλοξενείται» μια συγκεκριμένη σκέψη, εκπέμπετε μια πολύ συγκεκριμένη, αντίστοιχη συχνότητα ή ενεργειακή δόνηση.\nΣε ποια συχνότητα είστε εσείς:\nΗ βασική προϋπόθεση του Νόμου της Έλξης είναι ότι η ίδια ενέργεια προσελκύει την ίδια ενέργεια. Προσελκύετε εκείνα τα πράγματα και περιστάσεις που είναι σε παλμική αρμονία με την κυρίαρχη συχνότητά σας, η οποία καθορίζεται από την κυρίαρχη διανοητική νοοτροπία σας, τις συνήθεις σκέψεις και τις πεποιθήσεις σας. Ο Mike Dooley , ένας από τους παρουσιαστές του «Μυστικού», προτείνει κατάλληλα εάν θέλετε να ξέρετε με τι μοιάζει μια σκέψη, απλά να κοιτάξετε τριγύρω σας. Λάβετε υπόψη τις λέξεις του «οι σκέψεις είναι πράγματα».\nΔεν δημιουργούνται όλες οι σκέψεις ίσες:\nΗ ελκυστική δύναμη οποιασδήποτε συγκεκριμένης σκέψης καθορίζεται από πόσο συχνά έχετε αυτή τη σκέψη και από τη δύναμη των συναισθημάτων που συνδέονται με αυτήν. Όσο περισσότερη ενέργεια δίνετε σε μια σκέψη, τόσο μεγαλύτερη η δύναμή της να προσελκύσει την αντίστοιχη περίστασή της στο φυσικό κόσμο σας μέσω του Νόμου της Έλξης. Μία φευγαλέα, περαστική σκέψη δεν έχει την ίδια δημιουργική δύναμη με τις συνήθεις σκέψεις και τις πεποιθήσεις σας. Θυμηθείτε, ότι δεν έχει ιδιαίτερη χρησιμότητα να επεξεργάζεστε θετικές σκέψεις για λίγο χρόνο κάθε ημέρα εάν προχωράτε έπειτα και σκέφτεστε αρνητικά ή ανεπιθύμητα για το υπόλοιπο της ημέρας. Η πραγματικότητά σας είναι το σύνολο του ποσού όλων των σκέψεών σας.\nΧρησιμοποιήστε τη Δύναμη της Σκέψης για να αλλάξετε τη ζωή σας:\nΟ υποσυνείδητος Νους σας είναι η αποθήκη των βαθιών πεποιθήσεων και των προγραμμάτων σας. Για να αλλάξετε τις περιστάσεις σας και να προσελκύσετε αυτά που επιθυμείτε, πρέπει να μάθετε να προγραμματίζετε και να επαναπρογραμματίζετε τον υποσυνείδητο Νου σας. Δεδομένου ότι το Νους σας είναι ένα με τον παντοδύναμο Οικουμενικό Νου, το δυναμικό της δύναμης του υποσυνείδητου μυαλού σας είναι επίσης απεριόριστο. Ο αποτελεσματικότερος και πρακτικός τρόπος να προγραμματιστεί το υποσυνείδητο μυαλό σας για επιτυχία σε όλους τους τομείς της ζωής σας είναι να μάθει την απλή διαδικασία της Δημιουργικής Απεικόνισης. Είναι η τεχνική που ελλοχεύει τη δημιουργία της πραγματικότητας, χρησιμοποιώντας τη Δύναμη της Σκέψης για να φανταστείτε συνειδητά, να δημιουργήσετε και να προσελκύσετε αυτά που επιθυμείτε. Η φαντασία σας είναι η μηχανή των σκέψεών σας. Μετατρέπει τη Δύναμη της Σκέψης σας σε νοητικές εικόνες.\nΝα γνωρίζετε τις σκέψεις σας αλλά χωρίς εμμονές:\nΕίναι σημαντικό ότι μαθαίνετε να γνωρίζετε τις συνήθεις σκέψεις σας και να τις ρυθμίζετε κατάλληλα ώστε να διατηρηθεί μια γενική θετική διανοητική νοοτροπία. Εντούτοις, να είστε προσεκτικοί να μην σας γίνει εμμονή η κάθε σκέψη που μπαίνει στο μυαλό σας δεδομένου ότι αυτό θα ήταν εξίσου αντιπαραγωγικό, για να μην πούμε περισσότερο απ’ το να μην έχετε καμία επίγνωση γι’ αυτές. Θυμηθείτε ότι αν επιμένετε στις αρνητικές, ανεπιθύμητες σκέψεις σας, θα τους δώσετε δύναμη και όπως λέει και μία παροιμία, «σε ότι αντιστέκεστε, …επιμένει». Έτσι αντί της αντίστασης σε οποιωνδήποτε από τις αρνητικές σκέψεις σας, μάθετε απλά να τις ακυρώνετε αβίαστα με την αντικατάσταση τους καθώς προκύπτουν.\nΑντικαταστήστε αμέσως τις ανεπιθύμητες σκέψεις:\nΓια να εξουδετερώσετε αμέσως τη δύναμη μιας αρνητικής σκέψης, ήρεμα και σκόπιμα αντικαταστήστε τη με την αντίθετη, θετική ισοδύναμή της. Για παράδειγμα εάν σκεφτείτε «δεν είμαι αρκετά καλός, δεν θα πετύχω ποτέ», να αντικαταστήστε τη διανοητικά με τη σκέψη «είμαι αρκετά καλός και η επιτυχία έρχεται σε μένα εύκολα». Μπορείτε επίσης να χρησιμοποιήσετε την «ακυρώνω – ακυρώνω» τεχνική που έγινε διάσημη από τη μέθοδο Silva . Κάθε φορά που πιάνετε τον εαυτό σας να κάνει μια ανεπιθύμητη σκέψη, πείτε νοητικά σε σας και στο Σύμπαν «άκυρο – άκυρο» και ακολουθείστε αμέσως μια θετική δήλωση.\nΕξημερώστε τις κυρίαρχες σκέψεις σας και το Τυχαίο θα ακολουθήσει:\nΥπολογίζεται ότι το μέσος άνθρωπος έχει μεταξύ 12.000 και 70.000 σκέψεων ημερησίως. Αυτό αποδεικνύει ότι ο στόχος σας δεν πρέπει να είναι να ελέγξετε κάθε σκέψη. Οι κυρίαρχες σκέψεις και οι πεποιθήσεις σας είναι που πρέπει να μάθετε να θέτετε υπό το συνειδητό έλεγχό σας δεδομένου ότι καθορίζουν κατά ένα μεγάλο μέρος τη νοητική νοοτροπία σας. Όσο θα το κάνετε, θα βρείτε τις τυχαίες σκέψεις σας να γίνονται και αυτές θετικότερες και πιο σκόπιμες.\nΟι ακόλουθες λέξεις του Βούδα Siddhartha Gautama συλλαμβάνουν τέλεια την ουσία της Δύναμης της Σκέψης:\nΌλα αυτά που είμαστε είναι το αποτέλεσμα αυτών που έχουμε σκεφθεί. Ο Νους είναι όλα. Ό,τι σκεφτόμαστε, γινόμαστε.\nΜε λίγα λόγια, η ζωή σας είναι ο τέλειος καθρέφτης των σκέψεων, των πεποιθήσεων και της κυρίαρχης νοητικής νοοτροπίας σας. Είτε το συνειδητοποιείτε είτε όχι, εσείς δημιουργείτε ήδη την πραγματικότητά σας μέσω της Δύναμής της Σκέψης σας. Κάθε επίδραση που βλέπετε στον εξωτερικό κόσμο σας έχει την αρχική αιτία της μέσα σας – χωρίς εξαίρεση. Για να αποκτήσετε πρόσβαση στη μέγιστη δημιουργική δύναμη που έχετε στη διάθεσή σας, πρέπει να μάθετε να ελέγχετε τη φύση των συνήθων σκέψεών σας και να ευθυγραμμίζεστε με τη μια Πηγή όλης της Δύναμης της οποίας είστε ένα μέρος. Οι σκέψεις σας δημιουργούν την πραγματικότητά σας – γνωρίστε, εσωτερικοποιήστε και εφαρμόστε αυτήν την Αλήθεια και θα δείτε τη μετατροπή στη ζωής σας με τους πιο θαυμαστούς τρόπους.\nΤορκόμ Σαραϊνταριάν: Δώστε όραμα στα παιδιά σας\nΠώς μπορούμε να συμφιλιωθούμε με τη μαγεία κάθε τέλους και αρχής\nΑρμονία & Παγκόσμιος Ρυθμός\n4 τρόποι να στραφείτε από την υπερανάλυση στη δράση\nΠώς να καταπολεμήσουμε αποτελεσματικά την υπνηλία κατά τη διάρκεια της ημέρας\n«Μην καταδέχεσαι να ρωτάς: Θα νικήσουμε; Θα νικηθούμε; Πολέμα!» | Ν. Καζαντζάκης


Καταγγέλλοντας την απόλυτη αλαζονεία,την αναποτελεσματικότητα και την συστηματική διάλυση της Ελληνόγλωσσης Παιδείας στο εξωτερικό από το Υπουργείο Παιδείας - ΕΛΛΗΝΙΚΗ ΣΥΝΟΜΟΣΠΟΝΔΙΑ ΕΛΛΗΝΙΚΩΝ ΣΥΛΛΟΓΩΝ ΓΟΝΕΩΝ & ΚΗΔΕΜΟΝΩΝ ΓΕΡΜΑΝΙΑΣ\nΑπό Ομοσπονδία · 23 Μαΐου, 2014\nΓραφείο Πρωθυπουργού κ. Αντώνη Σαμαρά\nκ. K. Γκιουλέκα\nΓραφείο Υφυπουργού κ. Παιδείας\nΟμοσπονδίες Συλλόγων και Κηδεμόνων\nΠόση αλαζονεία υπάρχει τελικά στο υπουργείο Παιδείας κ. Αρβανιτόπουλε !\nΖητούμε άμεσα την παραίτηση σας !\nΠροφανώς πρόκειται για δικό σας προσωπικό υπουργείο εφόσον κάνετε ό,τι θέλετε, όταν το θέλετε. Με λίγα λόγια, δεν κάνετε τίποτα. Τουλάχιστον για την ομογένεια. Οι ομογενειακοί φορείς σας απεύθυναν αμέτρητες επιστολές όπου δεν κάνατε τον κόπο να απαντήσετε ποτέ! Μάλλον κατέληξαν στο κάλαθο των αχρηστιών. Ήσασταν απασχολημένος με τον προεκλογικό αγώνα. Κάνατε εμφανίσεις στον Πειραιά για να μαζέψετε ψηφαλάκια ενώ στις υπηρεσίες του υπουργείου σας στο εξωτερικό, οι εργαζόμενοί σας κάνουν υπηρεσιακά τηλεφωνήματα από τα προσωπικά τους κινητά. Αναρωτιέστε γιατί; Σας πληροφορούμε λοιπόν ότι τους περασμένους 6 μήνες, δεν πληρώθηκαν τα λειτουργικά έξοδα του συντονιστικού γραφείου της Στουτγάρδης. Τι σημαίνει αυτό; Σημαίνει ότι το υπουργείο σας δεν πλήρωσε ρεύμα, νερό, τηλέφωνο, ίντερνετ, ενοίκια και άλλα κοινόχρηστα έξοδα ώστε να κρατηθούν σε λειτουργία τα γραφεία στην Βάδη Βυρτεμβέργη. Οι ιδιοκτήτες του οικήματος παρακράτησαν την εγγύηση που καταβλήθηκε αρχικώς και απειλούν ανοικτά πλέον με έξωση.\nΑυτή είναι η ΝΕΑ ΕΛΛΑΔΑ που οραματίζεστε για τους Έλληνες; Έως σήμερα μπορούσαν οι μαθητές, οι γονείς, οι φορείς και οι ομοσπονδίες να τηλεφωνούν στα γραφεία εφόσον οι εξερχόμενες κλήσεις από το συντονιστικό γραφείο δεν ήταν εφικτές λόγο ΜΗ ΠΛΗΡΩΜΗΣ ΤΩΝ ΤΗΛΕΦΩΝΙΚΩΝ ΛΟΓΑΡΙΑΣΜΩΝ. Το Υπουργείο σας ενημερώθηκε για την επικρατούσα κατάσταση πάμπολλες φορές από τον θεσμό μας, από το ίδιο το συντονιστικό γραφείο, από τις προξενικές αρχές και από πολλούς γονείς. Εσείς και οι σύμβουλοί σας τους γράφατε όλους στα παλαιά σας υποδήματα. Από σήμερα πλέον δεν λειτουργούνε ούτε οι ΕΙΣΕΡΧΟΜΕΝΕΣ ΚΛΗΣΕΙΣ. ΠΟΣΟ ΕΞΕΥΤΕΛΙΣΜΟ ΠΡΕΠΕΙ ΝΑ ΑΝΕΧΘΟΥΜΕ ΑΚΟΜΗ;\nΕΑΝ ΕΧΕΤΕ ΣΤΑ ΣΧΕΔΙΑ ΣΑΣ ΝΑ ΑΝΑΣΤΕΙΛΕΤΕ ΟΡΙΣΤΙΚΑ ΤΗΝ ΕΛΛΗΝΟΓΛΩΣΣΗ ΕΚΠΑΙΔΕΥΣΗ ΤΟΥ ΕΞΩΤΕΡΙΚΟΥ, ΠΕΙΤΕ ΤΟ ΞΕΚΑΘΑΡΑ ΣΤΗΝ ΟΜΟΓΕΝΕΙΑ ΚΑΙ ΜΗΝ ΤΟ ΜΕΘΟΔΕΥΕΤΕ ΜΕ ΤΟΣΟ ΥΠΟΥΛΟ ΤΡΟΠΟ.\nΝα σας θυμίσουμε κάποιες υποχρεώσεις που έχετε από το νόμο εσείς και οι παντογνώστες σύμβουλοί σας:\n«επιστολές, ερωτήματα που αποστέλλονται από θεσμούς προς τους αρμόδιους συντελεστές της πολιτείας, πρέπει να απαντώνται σύμφωνα με τα οριζόμενα στον Κώδικα Διοικητικής Διαδικασίας, όπως τροποποιήθηκε με τον Ν. 3230/2004 (άρθρο 11, παρ. 1), οι διοικητικές αρχές, όταν υποβάλλονται ενώπιόν τους αιτήσεις, οφείλουν να διεκπεραιώνουν τις υποθέσεις των ενδιαφερόμενων και να αποφαίνονται για τα αιτήματά τους μέσα στην προθεσμία που τυχόν καθορίζεται από τις σχετικές διατάξεις, αλλιώς μέσα σε χρονικό διάστημα πενήντα (50) ημερών».\nΠροφανώς για εσάς και το επιτελείο σας δεν ισχύει κάτι τέτοιο. Σε προηγούμενη επιστολή της Συνομοσπονδίας με αρ. Πρωτοκόλλου Σ.B.B 03Β/2014, όπου ερωτηθήκατε:\n«Ποιος έχει επιληφθεί τα θέματα της Ελληνόγλωσσης εκπαίδευσης στην Γερμανία επί του παρόντος;\nΕίστε εσείς κύριε Υπουργέ; Είναι ένας από τους Υφυπουργούς; Είναι κάποιος ειδικός Γραμματέας;»\nΔεν απαντήσατε ποτέ!\nΌπως δεν απαντήσατε και στην επιστολή με αρ. Πρωτοκόλλου Σ.B.B 04/2014\nΔεν πειράζει κ. Αρβανιτόπουλε!\nΘα απαντήσουμε εμείς για εσάς!\nΓια την ελληνόγλωσση παιδεία του εξωτερικού δεν είναι κανείς υπεύθυνος!\nΣτην επιστολή του συνάδελφου κ. Κρίκη, Προέδρου της Κοινότητας του Karlsfeld Μονάχου επίσης δεν απαντήσατε.\nΤα αλλεπάλληλα τηλεφωνήματα της ειδικής συνεργάτιδας της Συνομοσπονδίας, κυρίας Δήμητρας Αγγελακούδη σχετικά με την ΑΝΤΙΣΥΝΤΑΓΜΑΤΙΚΗ ΠΡΑΚΤΙΚΗ ΠΟΥ ΕΦΑΡΜΟΖΕΤΑΙ ΕΝΑΝΤΙΑ ΣΤΗΝ ΟΜΟΓΕΝΕΙΑ ΣΧΕΤΙΚΑ ΜΕ ΤΙΣ ΕΙΣΑΓΩΓΙΚΕΣ ΕΞΕΤΑΣΕΙΣ, επίσης τα αγνόησαν οι υφιστάμενοι σας. Θέλετε να μάθετε τον αριθμό των τηλεφωνημάτων που κάναμε προς το υπουργείο; Προσπάθειες στο σύνολο 149! Μάλιστα κ. Αρβανιτόπουλε! 149 προσπάθειες, για να εισπράξει η συνάδελφός μας κάποια στιγμή το ειρωνικό σχόλιο:\n«Κα Αγγελακούδη, με τόσα χρήματα που ξοδεύεται στα τηλέφωνα, θα μπορούσατε να σπουδάσετε τα παιδιά σας στο Χάρβαρντ».\nΌχι κ. Αρβανιτόπουλε. Δεν έχουμε τα απαιτούμενα χρήματα να σπουδάσουμε τα παιδιά μας στο Χάρβαρντ.\nΟ κ. Βασιλόπουλος, Γενικός διευθυντής σας, καταγόμενος από την Κεφαλλονιά, (εφόσον έχει μέσον τον Υπουργό) απέσπασε θετική ρύθμιση για τους μαθητές της σεισμόπληκτου νησιού . Καλά έπραξε και ωφελήθηκαν τα παιδιά αυτά. Για την Ομογένεια όμως έκανε το εξής σχόλιο:\n«Η βάση του 07 ανα μάθημα είναι το ελάχιστο των γνώσεων που ζητάμε για τα παιδιά της Ομογένειας», τη στιγμή που για τους γηγενείς δεν υπάρχει βάση.\nΣτην 86η τηλεφωνική προσπάθειά μας ενημερωθήκαμε ότι με τα θέματά μας ασχολείται ο κ. Καλαντζής, γενικός γραμματέας σας, που άκουσε, έστω και με ένα αφτί τα αιτήματά μας, σας τα μεταβίβασε και έκτοτε περιμένουμε ακόμη. Θα χαθήκατε ξανά κάπου μέσα στον προεκλογικό αγώνα σας.\nΑποδεικνύεται ότι στην Ελλάδα οι πολιτικοί μας διανύουν δυο χρονικές περιόδους. Η μια είναι η προεκλογική όπου είναι ιδιαίτερα απασχολημένοι και η δεύτερη περίοδος είναι η μετεκλογική όπου ξεκουράζονται από την προεκλογική περίοδο αναμένοντας την επόμενη προεκλογική ασχολία. Που να μείνει χρόνος για τα προβλήματα των πολιτών.\nΤα αιτήματα της ομογένειας, σας μεταβιβάστηκαν επίσης από αρκετούς βουλευτές του κόμματός σας όπως και άλλους αλλά, «εσείς είστε ο ΥΠΟΥΡΓΟΣ και εσείς αποφασίζετε».\nΗ απάντηση που δόθηκε από το «υπουργείο σας» στην ερώτηση των βουλευτών Γιάννη Γιόκα, Ελένης Γερασιμίδου, Λιάνας Κανέλλη και Γιώργου Λαμπρούλη με αρ. 5311/10/1/2014, μόνο αλήθειες δεν περιέχει. Σχετικά με τα θέματα της ελληνόγλωσσης εκπαίδευσης στην Ο.Δ. της Γερμανίας, όπου απαντάτε ότι τα ζητήματα εξετάζονται στις ελληνογερμανικές συναντήσεις, καταγγέλλουμε ότι ειδικά τα τελευταία χρόνια ουδέποτε ήρθατε σε επαφή με τις αρχές αυτές που επικαλείστε, σε αντίθεση με τους ομογενειακούς παράγοντες, που βρίσκονται σε συνεχή επαφή με τις γερμανικές σχολικές υπηρεσίες όλων των επιπέδων. ΑΠΟΥΣΙΑΖΕΤΕ ΠΑΝΤΕΛΩΣ ΑΠ’ ΟΛΑ Κύριοι. Θα κοκκινίζατε μάλιστα, αν έχει απομείνει ίχνος ντροπής, εάν γνωρίζατε τις απόψεις των γερμανικών υπηρεσιών σχετικά με το υπουργείο σας.\nΕπειδή διαβάζουμε ότι τόσο πολύ κόπτεστε περί της αξιολόγησης και επειδή κανείς φορέας δεν μπορεί να μένει άνευ αξιολογήσεως δεχτείτε παρακαλούμε τη δική μας αξιολόγηση για το υπουργείο σας. Η Ομογένεια λοιπόν και οι θεσμοί μας αξιολογούν το Υπουργείο Παιδείας με την χαμηλότερη δυνατή βαθμολογία. Οι Ομοσπονδίες μέλη μας και η Συνομοσπονδία δεν γνώρισαν μέχρι σήμερα πιο αναποτελεσματική και αναιδέστατη ηγεσία στο Υπουργείο παιδείας, διευκρινίζουμε, σχετικά με τα θέματα της ελληνόγλωσσης εκπαίδευσης του εξωτερικού. Για το πως αποδίδει το Υπουργείο στα εσωτερικά θέματα παιδείας, σας αξιολόγησαν οι συμπατριώτες μας στην Ελλάδα. Οι καταγγελίες και οι αιτήσεις παραιτήσεων προς εσάς, είναι αμέτρητες.\nΜετά τις αλλεπάλληλες και κουραστικές επαφές μας με το Υπουργείο παιδείας και με βάση τα λεγόμενα των διαφόρων υπαλλήλων, διαφαίνεται ότι υπάρχει πλήρης σύγχυση των αρμοδιοτήτων, προφανώς όμως εικονικά, διότι το μπαλάκι το πετούν οι διοικητικοί υπάλληλοι στους πολιτικούς παράγοντες διατηρώντας έτσι την άνευ προηγουμένου αναποτελεσματικότητα. Εσείς κ. Αρβανιτόπουλε ή είσαστε ο απόλυτος συντονιστής αυτής της κατάστασης ή απλά δεν γνωρίζετε τι ακριβώς γίνεται στο υπουργείο σας.\nΕφόσον όλοι οι υπουργοί ορκίζονται ότι θα υπηρετούν το κράτος και τους πολίτες του, αυτό περιμένουμε και εμείς ως ομογένεια. Περιμένουμε υπομονετικά πάνω από 60 συναπτά έτη και τίποτα δεν αλλάζει. Όσο θα επικρατεί αυτή η κατάσταση, οι θεσμοί της ομογένειας θα υπενθυμίζουμε στους συμπατριώτες μας ότι σε όλες τις επερχόμενες εκλογές θα πρέπει να σκεφτούν καλά που θα δώσουν την ψήφο τους και επιτέλους να τιμωρήσουν όλους εκείνους που δήθεν δουλεύουν για μας, αποφασίζουν για μας, σκέπτονται για μας, μας σώζουν, μας πάνε μπροστά…( μόνο τους εαυτούς τους πάνε μπροστά ! ) πάντα χωρίς εμάς.\nΤελικά το μόνο που κάνουν οι κύριοι αυτοί είναι απλά να καλοπερνάνε, να ζούνε καλά, να αμείβονται πλουσιοπάροχα και όλα αυτά σε βάρος μας με ειρωνικό και ανήθικο τρόπο.\nΗ ταρακουνημένη ομογένεια με την σταθερή και επίμονη ενημέρωση από εμάς, εδραιώνει στην συνείδησή της ότι τέτοιοι πολιτικοί παράγοντες, που είναι αναποτελεσματικοί, αναξιόπιστοι, αλαζονικοί, ειρωνικοί και κατά περίσταση παντελώς ανύπαρκτοι, είναι αχρείαστοι και πρέπει να ΑΠΟΜΑΚΡΥΝΟΝΤΑΙ ΑΠΟ ΤΗΝ ΕΞΟΥΣΙΑ ΑΜΕΣΑ. ΥΠΟΣΧΟΜΑΣΤΕ ΟΤΙ ΘΑ ΚΡΑΤΗΣΟΥΜΕ ΤΟ ΥΠΟΥΡΓΕΙΟ ΠΑΙΔΕΙΑΣ ΣΤΗΝ ΕΠΙΚΑΙΡΟΤΗΤΑ ΤΗΣ ΟΜΟΓΕΝΕΙΑΣ.\nΚΑΙΡΟΣ ΝΑ ΑΛΛΑΞΟΥΜΕ ΚΑΤΙ ΓΡΗΓΟΡΑ.\nΕπόμενη Ιστορία Αναβολές Λόγω Σπουδών


Χίλια συγνώμη - Angels World\n04 Φεβ Χίλια συγνώμη\nPosted at 18:37h in Angel's Thoughts, YIOTA\tby\tGiota Rozana 0 Comments\nΠροσπάθησα πολλές φορές να νιώσω τον πόνο, το θυμό, τη θλίψη, την απογοήτευση, την αγωνία, την απόγνωσή σου και να κάνω ότι καλύτερο μπορούσα για να βοηθήσω. Ήθελα να σταθώ πλάι σου και να σε πείσω ότι υπάρχει ελπίδα, υπάρχει θεραπεία για όλα όσα σε ταλαιπωρούν και σε βασανίζουν.\nΥπήρξαν φορές που νιώσαμε ότι νικήσαμε μια σημαντική μάχη. Κι άλλες φορές που νικηθήκαμε και σε έχανα μέσα από τα χέρια μου. Ακόμη και τότε, προσπαθούσα να κρυφτώ πίσω από το χαμόγελό μου για να μην προδοθώ. Για να μην μπορέσεις να διαβάσεις την δική μου αγωνία και τον φόβο που με κυρίευαν καθώς ένιωθα να πλησιάζει το τέλος και να μην έχω άλλα όπλα να παλέψω για σένα. Για τη ζωή. Το αυτονόητο που μια λέξη τόλμησε να σου στερήσει. “Καρκίνος”…\nΧίλια συγνώμη! Έκανα τα αδύνατα δυνατά. Και θα συνεχίσω να παλεύω όποτε χρειαστεί, όποτε μου ζητηθεί, γιατί υπάρχουν πολλές μάχες που είμαι βέβαιη ότι μπορούν να κερδηθούν. Ο πόλεμος συνεχίζεται και ξέρουμε ότι οι μαχητές πρέπει να έχουν το κεφάλι ψηλά. Θα νικήσουμε οριστικά κάποτε. Σου το υπόσχομαι!


VIKING CM-185 ΠΟΛΥΘΡΟΝΑ ΜΑΣΑΖ - Fitness Sport\nΑρχική σελίδα\tΌργανα Γυμναστικής\tΌργανα Για Το Σπίτι\tΠολυθρόνες Μασάζ\tVIKING CM-185 ΠΟΛΥΘΡΟΝΑ ΜΑΣΑΖ\nΗ καλύτερη πολυθρόνα μασάζ στην κατηγορία της!!\nΤεχνολογία L-Shape για πρωτόγνωρη αίσθηση μασάζ. Το μήκος της κίνησης των κεφαλών φτάνει τα 110 εκατοστά! καλύπτοντας ολοκληρωτικά την απόσταση από τον αυχένα μέχρι τους γλουτούς.\nΕφοδιασμένη με 4 κεφαλές μασάζ.\nVIKING CM-185 ΠΟΛΥΘΡΟΝΑ ΜΑΣΑΖ ποσότητα\nΚωδικός προϊόντος: BWCM-185\nΠαρέχει 5 τύπους μασάζ για την πλάτη: Kneading, Tapping, Rolling, Shiatsu και Dual. S-Track μασάζ σε όλη την καμπύλη του σώματος, ακόμη και στα σημεία που άλλες πολυθρόνες δυσκολεύονται να αποδώσουν (ώμους, λαιμό και οσφυική μοίρα).\nΑισθητήρες ανίχνευσης της καμπύλης του σώματος για βέλτιστη προσαρμογή του μασάζ για το άνω μέρος του σώματος\nΔυνατότητα ρύθμισης της ταχύτητας και του πλάτους του μασάζ (αποσταση μεταξύ των καφαλών)\nΛειτουργία θέρμανσης στην οσφυϊκή περιοχή (μέση), στις γάμπες και τα πέλματα\nΡύθμιση της διάρκειας του μασάζ από 5′-30′\nΔιαστάσεις σε πλήρη έκταση (ξαπλωτή θέση): (M):180 x (Π) 75 cm\nΔιαστάσεις σε όρθια θέση: (M):125 x (Π) 75 cm\nΚαθαρό βάρος: 75 κιλά


Apocalypse Now - Airsoft HellasAirsoft Hellas\nΑρχική » Ανακοινώσεις Σεναρίων » Apocalypse Now\nΔημοσίευση: 23/01/2017 από Tasos\nΗ αεικίνητη IX Legion με… εκατόνταρχο τον Γιώργο Παραθυρά, διοργανώνει, στις 12 Φεβρουαρίου 2017, ακόμη ένα σενάριο προσομοίωσης υπό τον τίτλο «Apocalypse Now». Το υπόβαθρο του σεναρίου και ο βασικός κορμός της λειτουργικότητάς του, ακολουθούν:\nΣαϊγκόν, Βιετνάμ, 1968. Ο λοχαγός Benjamin Willard, των Ειδικών Επιχειρήσεων Αντικατασκοπίας του στρατού Ηνωμένων Πολιτειών, λαμβάνει εντολή να εξολοθρεύσει τον Συνταγματάρχη των Ειδικών Δυνάμεων Ηνωμένων Πολιτειών Walter E. Kurtz, ο οποίος έχει παραφρονήσει κι έχει φτιάξει δικό του στρατό βαθιά μέσα στη ζούγκλα στα σύνορα Καμπότζης – Βιετνάμ…\nΤρεις ομάδες. ΜΠΛΕ η ομάδα του λοχαγού Willard, ΚΟΚΚΙΝΟΙ η ομάδα Βιετκόνγκ υπό τον Συνταγματάρχη Hoang Van Thai, ΠΡΑΣΙΝΟΙ η ομάδα του Συνταγματάρχη Kurtz.\nΜΠΛΕ: Αποστολή των ΜΠΛΕ για να βγουν νικητές είναι η εξόντωση των ΚΟΚΚΙΝΟΥ και ΠΡΑΣΙΝΟΥ αρχηγού που διακρίνονται από τα περιβραχιόνια του αντίστοιχου χρώματος που φέρουν. Η ομάδα έχει 2 medics που φέρουν περιβραχιόνιο απλό επίδεσμο. Όταν ένας παίχτης δέχεται χτύπημα, ο medic τον υποβαστάζει για 100 βήματα σε ασφαλή τομέα και ξαναμπαίνει στο παιχνίδι. Αν χτυπηθεί ο medic, βγαίνει εκτός για τρία λεπτά. Η ομάδα ΜΠΛΕ κινείται κατά μήκος του ποταμιού ψάχνοντας τις δύο άλλες. Η κύρια τακτική της είναι η αιφνιδιαστική καταδρομή χωρίς ν αποκλείονται άλλες. Ξεκινούν με 3 μεσαίες γεμιστήρες και 1-2 πιστολιού. Συχνότητα ασυρμάτου, PMR 1.\nΚΟΚΚΙΝΟΙ: Η ομάδα αναπαριστά δύναμη Βιετκόνγκ κι αποστολή της είναι η εξόντωση του ΜΠΛΕ και ΠΡΑΣΙΝΟΥ αρχηγού για να είναι νικήτρια του παιχνιδιού, ανεξαρτήτως της θέσης που βρίσκονται και της σειράς. Η ομάδα έχει 2 medics που φέρουν περιβραχιόνιο απλό επίδεσμο. Όταν ένας παίχτης δέχεται χτύπημα, ο medic τον υποβαστάζει για 100 βήματα σε ασφαλή τομέα και ξαναμπαίνει στο παιχνίδι. Αν χτυπηθεί ο medic, βγαίνει εκτός για τρία λεπτά. Η ΚΟΚΚΙΝΗ ομάδα μπορεί να βρίσκεται ΟΠΟΥΔΗΠΟΤΕ επιθυμεί ανάμεσα στην ΜΠΛΕ και στην ΠΡΑΣΙΝΗ ομάδα και η κύρια τακτική της είναι η ενέδρα χωρίς ν αποκλείονται άλλες. Συχνότητα ασυρμάτου, PMR 2. Ξεκινούν με 2 μεσαίες γεμιστήρες και 1 πιστολιού.\nΠΡΑΣΙΝΟΙ: Η ομάδα αναπαριστά τον στρατό ιθαγενών ανταρτών του Kurtz, κι έχει ως αποστολή την εξόντωση του ΜΠΛΕ και ΚΟΚΚΙΝΟΥ αρχηγού για να είναι νικήτρια του παιχνιδιού. Η ομάδα έχει 2 medics που φέρουν περιβραχιόνιο απλό επίδεσμο. Όταν ένας παίχτης δέχεται χτύπημα, ο medic τον υποβαστάζει για 100 βήματα σε ασφαλή τομέα και ξαναμπαίνει στο παιχνίδι. Αν χτυπηθεί ο medic, βγαίνει εκτός για τρία λεπτά. Ξεκινά από την περιοχή X ( θα δοθούν επιμέρους οδηγίες ), μπορεί να παραμείνει εκεί ή να κινηθεί όπου θέλει. Κύρια τακτική, η παραλλαγή με το περιβάλλον χωρίς να αποκλείονται άλλες. Συχνότητα ασυρμάτου, PMR 3. Ξεκινούν με 2 μεσαίες γεμιστήρες και 1 πιστολιού.\nΕΠΙΣΗΜΑΝΣΕΙΣ – ΑΕΡΟΜΑΧΙΚΑ\nΌταν ο αρχηγός μιας ομάδας χτυπηθεί, βγάζει το περιβραχιόνιό του, ειδοποιεί για την εξέλιξη στην κοινή συχνότητα PMR 4, και αυτός όσο και η ομάδα του, προσχωρούν στην ομάδα του παίκτη που χτύπησε τον αρχηγό, οι medics όμως παραμένουν πάντα δύο ( οι δύο της ομάδας που κέρδισε την άλλη ). Οι ΚΟΚΚΙΝΟΙ και ΠΡΑΣΙΝΟΙ παίκτες έχουν δύο γεμιστήρες mid cap και μία γεμιστήρα πιστολιού. Η ΜΠΛΕ ομάδα θα έχει μία επιπλέον mid cap κάθε παίχτης και μία επιπλέον γεμιστήρα πιστολιού. Όλοι υποχρεούνται να ξαναγεμίζουν κατά τη διάρκεια του παιχνιδιού.\nΠερισσότερες πληροφορίες σχετικά με το σενάριο του «Apocalypse Now» καθώς και τους κανονισμούς του, θα βρείτε εδώ.\nΔημοσιεύθηκε στην κατηγορία Ανακοινώσεις Σεναρίων από Tasos.\n6 Σχόλια για το άρθρο “Apocalypse Now”\nΓεώργιος on Ιανουάριος 23, 2017 at 15:41 said:\nΠαραθυράς… ή μήπως Παραμυθάς;\nΓιώργος Παραθυράς on Φεβρουάριος 11, 2017 at 11:43 said:\nΚερνάμε και καφέ Θεσσαλονικιώτικο και νόστιμο σαν το σχόλιό σου.\nΓιώργος Παραθυράς on Ιανουάριος 23, 2017 at 16:26 said:\nMelodias on Ιανουάριος 24, 2017 at 14:40 said:\nΤο link για περισσότερες πληροφορίες δεν λειτουργεί. Προσπαθώ να δηλώσω σημμετοχες και μου λέει πως η εκδήλωση δενα υπάρχει…\nChris on Ιανουάριος 24, 2017 at 16:30 said:\nΊσως θα πρέπει να επικοινωνήσεις με τους διοργανωτές του event προκειμένου να λάβεις πρόσκληση σε αυτό. Το link πάντως λειτουργεί κανονικά (μόλις το έλεγξα)\nMelodias on Ιανουάριος 24, 2017 at 16:51 said:


Σύμφωνα με τα νέα δεδομένα, δεν είναι υποχρεωτικός ο δανεισμός από τράπεζα. Η επιδότηση θα ισχύσει ακόμη και για όσους έχουν τη δυνατότητα να προχωρήσουν σε παρεμβάσεις με ίδια κεφάλαια, ενώ αυξάνεται το μέγιστο ποσό δαπανών από τις 15.000 που προέβλεπε το παλιό πρόγραμμα, σε 25.000.\nΤο Εξοικονομώ Κατοίκον 2 προβλέπει επιδότηση έως 70% και άτοκο δάνειο για δαπάνες εργασιών ανώτατου ύψους 25.000 ευρώ στις κατοικίες που θα μειώνουν την κατανάλωση. Απευθύνεται σε νοικοκυριά τα οποία διαθέτουν οικογενειακό εισόδημα έως και 50.000 ευρώ. Θα παρέχεται επιδότηση έως 70% κλιμακωτά ανάλογα με το εισόδημα του ενδιαφερομένου αλλά και επιπλέον κριτήρια όπως ο αριθμός προστατευόμενων μελών της οικογένειας.\nΟι επιλέξιμες δαπάνες είναι ίδιες και με το προηγούμενο πρόγραμμα. Η επιδότηση αφορά σε επεμβάσεις όπως αντικατάσταση κουφωμάτων, θερμομονώσεις, τοποθέτηση ηλιακού, συστήματα ψύξης – θέρμανσης κ.α. Ωστόσο από το προηγούμενο πρόγραμμα δεν χρηματοδοτήθηκαν όλες οι αιτήσεις. Η κ. Νίκου στη διάρκεια της ημερίδας διευκρίνισε ότι οι ιδιοκτήτες σπιτιών, η αίτηση των οποίων δεν υπάχθηκε στο πρόγραμμα μπορούν να κάνουν εκ νέου υποβολή για το Εξοικονομώ Κατ΄οίκον ΙΙ».\nΟλόκληρη η παρουσίαση της κ. Νίκου εδώ


Η παρουσίαση της Ferarri F10 (video) - neolaia.gr\nΗ παρουσίαση της Ferarri F10 (video)\nΑπό Γ. Τσαλίκης • 29 Ιανουαρίου 2010\nΤο μονοθέσιο του 2010 παρουσίασε σήμερα στο εργοστάσιο του Μαρανέλο η Ferrari. Με κωδική ονομασία F10 το νέο μονοθέσιο των Ιταλών θέλει να επιστρέψει στην κορυφή. Το μονοθέσιο έχει σχεδιαστεί από την αρχή σε πολλά σημεία του και θα πατήσει για πρώτη φορά πίστα σήμερα στην πίστα του Fiorano ενώ θα λάβει μέρος και στις επίσημες δοκιμές εξέλιξης που αρχίζουν την Δευτέρα στην πίστα της Βαλένθια στην Ισπανία. Video από την παρουσίαση στην συνέχεια.


ΤΟ ΩΡΑΡΙΟ ΕΡΓΑΣΙΑΣ ΚΑΙ Η ΠΡΩΘΥΠΟΥΡΓΟΣ ΤΗΣ ΦΙΝΛΑΝΔΙΑΣ – Σητεία: Επιστροφή στο Μέλλον\nΑποτελέσματα 26ης Μαΐου 2019\nΑποτελέσματα 2ας Ιουνίου 2019\nΣταυροδοσια υποψηφίων συνδυασμού\nΤΟ ΩΡΑΡΙΟ ΕΡΓΑΣΙΑΣ ΚΑΙ Η ΠΡΩΘΥΠΟΥΡΓΟΣ ΤΗΣ ΦΙΝΛΑΝΔΙΑΣ\nΔύο πράγµατα στη ζωή µας είναι ξεκαθαρισµένα από τη µέρα που εντασσόµαστε στον παραγωγικό ιστό: ότι θα δουλεύουµε το λιγότερο 8 ώρες και ότι θα δουλεύουµε για πολλά χρόνια.\nΤο Δεύτερο είναι απολύτως κατανοητό διότι έκτος του ότι είναι ένα πολυπαραγοντικό ζήτηµα, συνδέεται και µε τη γήρανση του πληθυσµού και το γνωστό δηµογραφικό πρόβληµα. Όσο δεν γεννιούνται νέα χέρια τα παλιά πρέπει να κάνουν τη δουλειά.\nΤο πρώτο όµως θέµα έχει κυριολεκτικά καταλάβει κάθε εγκεφαλικό µας κύτταρο και έχει εγκατασταθεί µε απίστευτη ενσωµάτωση που σχεδόν έχει αρχίσει να γίνεται αντιληπτό στο σώµα µας το διάστηµα των 8 ωρών εργασίας ακόµα και χωρίς να συµβουλευτούµε το ρολόι.\nΤι συµβαίνει όµως στην πραγµατικότητα; Πόσο αποδοτικό είναι το ωράριο των 8 ωρών και γιατί δεν µπορεί να αλλάξει;\nΑν γυρίσουµε πίσω και δούµε τον τρόπο που ορίστηκε το 8ωρο είναι ένας τρόπος αυθαίρετος δίκαια χωρισµένος στην έτσι και αλλιώς συµβατική αποδοχή του 24ώρου. 8 ώρες δουλειά, 8 ώρες ξεκούραση, 8 ώρες ύπνο. Η ανάλυση σε εβδοµαδιαία βάση επέβαλε µια αντίληψη ότι τελικά οι 40 ώρες εργασίας ίσως να είναι πολλές ανάλογα φυσικά και την εργασία αν είναι σωµατική ή πνευµατική και εκεί ήταν που χάθηκε τελείως το πράγµα. Νοµοθεσίες επι νοµοθεσιών εργατικά δίκαια, υπερωρίες, υπερεργασίες, καταγγελίες, επικίνδυνα και ανθυγιεινά επαγγέλµατα κλπ κλπ.\nΠρόχειρα µπορώ να ανακαλέσω τουλάχιστον 50 νοµοθετικά διατάγµατα που σχετίζονται µε τα εργατικά δικαιώµατα τα ωράρια κλπ. Η γνώση, πόσο δε µάλλον η κατανόηση έχει περάσει σε επίπεδο υπόβαθρου νοµικών γνώσεων και ερµηνειών που ένας κοινός καθηµερινός άνθρωπος δεν µπορεί να έχει. Τα σωµατεία ανέλαβαν να κάνουν ακριβώς αυτό, να ενηµερώνουν τους εργαζόµενους για τις τρέχουσες συνθήκες και να εισηγούνται µέσω δικτύου τους αλλαγές, βελτιώσεις κλπ. Αντικειµενική η παρέµβαση των σωµατείων; Σίγουρα όχι. Ουσιαστική; Ίσως µε µερικούς αστερίσκους.\nΠώς όµως είναι δυνατόν ξαφνικά ενώ ο νέος νόµος Χατζηδάκη παρακάµπτει τα σωµατεία και προτρέπει τον κάθε εργαζόµενο να πράττει χωριστά και\nαυτόβουλα, να ορίζει ωράρια και υπερωρίες στη βάση 8ωρου ή και 10ωρου, κάποια νεαρά Κυρία πρωθυπουργός της Φινλανδίας να προτείνει την υιοθέτηση 4ώρου εργασίας ως αποδοτικότερος τρόπος και τα µοντέλα των λογής εργατολόγων στην Ελλάδα να παίρνουν φωτιά;\nΗ απάντηση είναι πολύ απλή και κρύβεται στο βαθµό αποδοτικότητας τη στιγµή της εργασίας. Δουλεύουµε 8 ώρες. Πόσες όµως από αυτές εργαζόµαστε; Πόσο χρόνο ξοδεύουµε σε ποιοτική και συν επαγωγικά παραγωγική εργασία; Ακόµα και οι χειρωνακτικές δουλειές σε επίπεδο παραγωγής έργου πόσο παραγωγικές γίνονται; Αυξάνουν ή µειώνονται µε την ώρα; Τα παραπάνω ερωτήµατα είναι κοινωνιολογικά διότι δεν µπορεί ένας άνθρωπος ο οποίος τα τελευταία 15 χρόνια βιώνει οικονοµική και υγειονοµική κρίση που τον έχει οδηγήσει πολλές φορές σε συσσίτια, να συγκεντρωθεί στο µυαλό του να είναι παραγωγικός και συγκεντρωµένος στην εργασία του. Ούτε το αβέβαιο µέλλον ενός νέου επιστήµονα για το αν θα φύγει στο εξωτερικό ή αν θα µείνει στη χώρα του τον βοηθάει να είναι απασχοληµένος µόνο µε την εργασία του και να αµείβεται σύµφωνα µε τις δυνατότητές του.\nΑν κοιτάξουµε έρευνες οι Φινλανδοί είναι οι πιο ευτυχισµένοι άνθρωποι του κόσµου! Γιατί; Αφού δεν έχουν θάλασσα ήλιο και διάφορα άλλα που ισχυριζόµαστε εµείς οι δυστυχείς νότιοι.\nΟι Φινλανδοί ευηµερούν, γνωρίζουν ότι θα έχουν δουλειά για πάντα, τα παιδιά τους θα έχουν άριστη εκπαίδευση, το σύστηµα υγείας τους παρέχει υψηλής ποιότητας υπηρεσίες, το επιστηµονικό τους προσωπικό είναι στις νέες τεχνολογίες από τους ποιο αναπτυγµένους τοµείς στον κόσµο. Οι 4 ώρες λοιπόν εργασίας µοιάζουν υπερ αρκετές. Στην Ελλάδα της διαρκούς κρίσης τα πράγµατα είναι αλλιώς.\nΟι αλλαγές που απαιτούνται δεν είναι αλλαγές στο ωράριο και στη διευθέτηση της εργασίας, αλλά στα κίνητρα και τα κίνητρα είναι οικονοµικά αλλά κυρίως κοινωνικά. Τα κίνητρα έχουν να κάνουν µε την εξασφάλιση της εργασίας, της ποιότητας ζωής, της υγείας και των συνθηκών της εκπαίδευσης.\nΕιδικές Περιβαλλοντικές Μελέτες\nΚΑΘΕ ΣΥΜΒΑΝ ΚΑΙ ΤΡΑΓΩΔΙΑ\nΣυνάντηση εργασίας με μέλη του τοπικού συμβούλιου Παλαικάστρου.\nΔελτίο Τύπου Δημοτικής παράταξης\nΔελτίο Τύπου Ιουλίου 2021\nΜπορείτε να επικοινωνήσετε μαζί μας στα ακόλουθα μέσα κοινωνικής δικτύωσης


INFONEWS 12.09.2020, 06:00\nInfonews: Μόρια συνώνυμο του στρατόπεδου συγκέντρωσης\n13.000 χιλιάδες πρόσφυγες όταν η χωρητικότητα δεν ξεπερνά τα 3.000 άτομα\nΚΥΒΕΡΝΗΣΗ 11.09.2020, 23:28\nΜοιράζει υποσχέσεις στη ΔΕΘ εν μέσω τριπλής κρίσης\nΣτη Θεσσαλονίκη μεταφέρεται το πολιτικό ενδιαφέρον, όπου ο πρωθυπουργός θα πραγματοποιήσει ομιλία σε μία εντελώς διαφορετική ΔΕΘ.\nΕΞΩΤΕΡΙΚΗ ΠΟΛΙΤΙΚΗ 11.09.2020, 17:41\nΝέα τουρκική Navtex για ασκήσεις με πραγματικά πυρά στη Μεσόγειο\nΏρες μετά το νέο μήνυμα για αποκλιμάκωση από τη σύνοδο MED 7, η Τουρκία ανακοίνωσε ότι δεσμεύει νέα περιοχή για άσκηση με πραγματικά πυρά στη Μεσόγειο. Παράνομη τη χαρακτηρίζει η Κύπρος.\nΠΑΡΑΣΚΗΝΙΑ 11.09.2020, 16:25\nΓια να γίνει σαφής και πλήρης ο διαχωρισμός, μήπως θα έπρεπε οι ρεπόρτερ, όπως μιλάνε για «μουσουλμάνους» πρόσφυγες, να λένε «χριστιανοί» εργαζόμενοι στο εργοστάσιο των Γιαννιτσών;\nΑΝΤΙΠΟΛΙΤΕΥΣΗ 11.09.2020, 15:51\nΗ τομεάρχης Οικονομικών του ΣΥΡΙΖΑ κατηγόρησε την κυβέρνηση για υφεσιακές πολιτικές, φοροελαφρύνσεις μόνο στα ανώτατα κλιμάκια και επίθεση στην εργασία.\nΠΟΛΙΤΙΚΗ 11.09.2020, 14:37\nΤρίτη σε περιπτώσεις διαφθοράς η Ελλάδα\nΕκθεση της Ευρωπαϊκής Υπηρεσίας Καταπολέμησης της Απάτης (OLAF) ΓΙΑ ΤΟ 2019 ● Οι έρευνες αφορούσαν τη διερεύνηση σύνθετων περιπτώσεων απάτης σχετικά με μηχανήματα που αγοράστηκαν με τη χρήση κεφαλαίων της Ε.Ε.\nSearch latest 135\nΤρέχουσα σελίδα 137


Ο Πρόεδρος της Δ.Ε.Υ.Α.Α Ευάγγελος Μητιληνός απαντάει στο evros-news.gr: Γράφετε ψέματα. Υπάρχει και το αυτόφωρο – EVROS NEWS\nΑπάντηση στο δημοσίευμα του evros-news.gr της 15ης Σεπτεμβρίου 2017 με τίτλο: “Δ.Ε.Υ.Α.Α: «Καπέλο» με συμπληρωματικές συμβάσεις 34.280 ευρώ από χρήματα των δημοτών” δίνει με ανακοίνωση που μας έστειλε ο Πρόεδρος της συγκεκριμένης δημοτικής εταιρείας Αλεξανδρούπολης Ευάγγελος Μυτιληνός.\nΘΕΜΑ : «Απάντηση σε δημοσίευσή σας στις 15-09-2017»\nΤο έργο «ΕΠΙΣΚΕΥΗ – ΥΓΡΟΜΟΝΩΣΗ – ΑΠΟΚΑΤΑΣΤΑΣΗ ΧΩΝΕΥΤΩΝ ΚΑΙ ΑΕΡΙΟΦΥΛΑΚΙΟΥ Ε.Ε.Λ.» είναι προϋπολογισμού 460.000 €. Στις 1 – 08 – 2016 υπογράφηκε η σύμβαση κατασκευής του έργου ύψους 320.759,51 €, με Ανάδοχο τον Παναγιώτη Παρασκευόπουλο Α.Ε. και ποσοστό έκπτωσης 30,27%. Το εν λόγω έργο εκτελείται από τη Δ.Ε.Υ.Α.Α. με ιδίους πόρους και ποτέ δεν ήτανε ενταγμένο σε πρόγραμμα ΕΣΠΑ διότι δεν υπήρξε ανάλογη πρόσκληση στο ΠΕΠ που να χρηματοδοτεί επισκευαστικές εργασίες Ε.Ε.Λ., όπως ψευδώς αναφέρεται στο δημοσίευμα. Δεν είχε και δεν έχει ΦΠΑ επειδή ο λήπτης και κύριος του παρόντος έργου (Δ.Ε.Υ.Α.Α.) αποτελεί αναθέτουσα αρχή του Π.Δ. 59 & 60.2007 και εφαρμόζεται η αντιστροφή της υποχρέωσης απόδοσης ΦΠΑ κατά τις διατάξεις του Ν 2859/2000 όπως τροποποιήθηκε και ισχύει με την παρ. 10 του άρθρου 1 του Ν 4281/2017, οπότε ο εργολάβος δεν χρεώνει ΦΠΑ στα φορολογικά στοιχεία του προς τη Δ.Ε.Υ.Α.Α., ενώ ψευδώς αναφέρεται ότι υπάρχει ΦΠΑ.\nΗ ανάγκη υπογραφής Συμπληρωματικής Σύμβασης προέκυψε διότι μετά την εκκένωση του Αεριοφυλακίου διαπιστώθηκε εκτεταμένη διάβρωση στον πυθμένα του και στα τοιχεία της δεξαμενής του αεριοφυλακίου τα οποία είναι από σκυρόδεμα. Στην αρχική σύμβαση προβλέπονται επισκευαστικές εργασίες στα μεταλλικά στοιχεία (κώδωνα) του αεριοφυλακίου οι οποίες ήταν εμφανείς, ενώ η διάβρωση δεν ήταν εξ αρχής εμφανής.\nΗ υλοποίηση των εργασιών της Συμπληρωματικής Σύμβασης κρίνεται απαραίτητη για την ασφαλή λειτουργία του αεριοφυλακίου και γενικότερα του Βιολογικού Σταθμού.\nΗ εν λόγω Συμπληρωματική Σύμβαση όπως και όλες, προβλέπονται από τον Ν. 4412/16 άρθρο 156 εφ’ όσον συντρέχουν οι λόγοι αναγκαιότητας λόγω απρόβλεπτων περιστάσεων του έργου (δηλαδή περιστάσεις που δεν μπορούσαν να προβλεφθούν και επηρεάζουν την τεχνική αρτιότητα του έργου).\nΕπίσης θα πρέπει να επισημανθεί ότι πριν την υπογραφή της αρχικής σύμβασης αλλά και πριν την υπογραφή της Συμπληρωματικής Σύμβασης απαιτείται ο προσυμβατικός έλεγχος του Ελεγκτικού Συνεδρίου.\nΗ Δ.Ε.Υ.Α.Α. ως όφειλε, πριν την εισαγωγή ως θέμα στο Δ.Σ. της, εισήγαγε το θέμα στο αρμόδιο Τεχνικό Συμβούλιο Δημοσίων Έργων της Περιφερειακής Ενότητας Έβρου για γνωμοδότηση και αφού έλαβε τη θετική γνωμοδότηση αριθμ. 49/2017, τότε εισήγαγε για έγκριση την Συμπληρωματική Σύμβαση στο Δ.Σ. της. Επίσης θα πρέπει να τονιστεί ότι η υπογραφή της Σύμβασης με τον ανάδοχο θα γίνει μετά τον προσυμβατικό έλεγχο του Ελεγκτικού Συνεδρίου.\nΕίναι άξιο απορίας ότι ενώ έχετε υπόψη σας (αφού αναφέρεστε σ’ αυτήν στο κείμενό σας) την απόφαση του Δ.Σ. της Δ.Ε.Υ.Α.Α. υπ΄αριθ.248/7-9-2017 (την οποία έχετε συνημμένη στο κείμενό σας) η οποία δεν περιέχει ΦΠΑ, εσείς ψευδώς αναφέρεται ΦΠΑ 6.621,00 € !!!\nΕπίσης ενώ δεν υπάρχει κάτι επιλήψιμο σύμφωνα με την άποψή σας παρόλα αυτά το θεωρείται «καπέλο» χωρίς να εξετάζεται την αναγκαιότητα της Συμπληρωματικής Σύμβασης, η οποία εξηγείται στο πρώτο μέρος της Απόφασής μας.\nΠροσπαθείτε να μας υποδείξετε να τελειώναμε το έργο χωρίς τη Συμπληρωματική Σύμβαση και ενώ διαπιστώθηκε από τους μηχανικούς μας κατά τη διάρκεια των εργασιών το πρόβλημα που υπήρχε και δεν ήταν εμφανές εξ αρχής, δηλαδή να παραλαμβάναμε το έργο και σ’ ένα μήνα να έπρεπε να ξαναδαπανήσουμε ποσό περίπου 450.000 € για να το ξανακάνουμε.\nΔεν γίνονται αυτά στη Δ.Ε.Υ.Α.Α. διότι όλοι, το Δ.Σ. και οι εργαζόμενοι προσπαθούνε για το καλύτερο και ωφελιμότερο της επιχείρησης, δηλαδή των δημοτών, διότι η Δ.Ε.Υ.Α.Α. ανήκει στους δημότες μας.\nΘα πρέπει επίσης να επισημάνουμε ότι η Δ.Ε.Υ.Α.Α. είναι μη κερδοσκοπικού χαρακτήρα και μέσα από το νομικό πλαίσιο που τη διέπει και με βάση την ανταποδοτικότητα βελτιώνει τις προσφερόμενες υπηρεσίες της καθώς και τις κτηριακές και μηχανολογικές εγκαταστάσεις της επιχείρησης προς όφελος των καταναλωτών.\nΤέλος οι απόντες σύμβουλοι του προκείμενου συμβουλίου ήταν τρεις (κι όχι ένας όπως ψευδώς αναφέρεται) ενώ οι υπόλοιποι αποτελούσαν την πλειοψηφία που απαιτείται προκειμένου να θεωρηθεί στο σύνολό του απαρτία.\nΕπειδή η μετάδοση ψευδών ειδήσεων αποτελεί ποινικό αδίκημα αυτόφωρης διαδικασίας, επιφυλάσσομαι για τις περαιτέρω ενέργειες από δω και στο εξής, διότι με τις ψευδείς ειδήσεις σας, μειώνεται το κύρος και την ηθική υπόσταση της Δ.Ε.Υ.Α.Α., του Δ.Σ. και των εργαζομένων με απρόβλεπτες συνέπειες για την επιχείρηση, τους εργαζόμενους και τους δημότες μας.\nΣας καλώ λοιπόν για οποιαδήποτε πληροφορία για θέματα της Δ.Ε.Υ.Α.Α., να απευθύνεστε στους αρμοδίους υπαλλήλους και όχι σε κάποιους που δήθεν κάτι άκουσαν και δήθεν κάτι είδαν, γιατί με τον τρόπο αυτό θα παρέχεται σωστή και αντικειμενική πληροφόρηση στους επισκέπτες της ιστοσελίδας σας.\nΑυτά προς αποκατάσταση της αλήθειας και με την παράκληση να δημοσιεύσετε ακριβώς την επιστολή μου για την αντικειμενική ενημέρωση των δημοτών μας και ευχαρίστως θα δεχόμουν τη συγνώμη σας για όσα ψευδώς σας μεταφέρανε και κακώς δημοσιεύσατε χωρίς επαλήθευση,\nΕυελπιστώ σε μια ειλικρινή και καλύτερη συνεργασία προς όφελος των δημοτών μας.\nΣυνάντηση της παράταξης του δημάρχου Αλεξανδρούπολης Βαγγέλη Λαμπάκη "Πόλη και…


Συγκλονίζει ο πατέρας της Νίκης Λειβαδάρη περιγράφοντας τις τελευταίες ώρες της κόρης του | Gossip-tv.gr\nΣυγκλονίζει ο πατέρας της Νίκης Λειβαδάρη περιγράφοντας τις τελευταίες ώρες της κόρης του\nΣοκ έχει προκαλέσει ο ξαφνικός θάνατος της Νίκη Λειβαδάρη.\nΗ ηθοποιός έφυγε από τη ζωή σε ηλικία 33 χρονών από έμφραγμα του μυοκαρδίου.\nΜετά από μια ξαφνική αδιαθεσία που ένιωσε το βράδυ του Σαββάτου, κατά τη διάρκεια της εξόδου της μεταφέρθηκε με έντονους πόνους στο στήθος στο νοσοκομείο, όπου και κατέληξε.\nΤο μεσημέρι της Τρίτης ο πατέρας της ηθοποιού μίλησε στην εκπομπή της Τατιάνας Στεφανίδου «Μαζί του» και συγκλόνισε περιγράφοντας τις τελευταίες ώρες της κόρης του.\n«Ο γιατρός μας είπε ότι την κεντρική αρτηρία τη βρήκε φραγμένη, ότι έγινε προσπάθεια, κάνανε απόφραξη και ότι αιματώνεται πλέον λίγο, αλλά κανονικά και προσπαθούν να την επαναφέρουν στο κανονικό. Και μετά ξαναμπήκαν μέσα. Τελικά μας ενημερώσανε ότι πέντε λεπτά αφότου η αρτηρία είχε αποφράξει, δεν ξέρω με μπαλονάκι το κάνουν, αυτό με στένσιλ, δεν ξέρω με τι, με στεντ, όπως λέγεται… Έπαθε ανακοπή και της έβαλαν απινιδωτή, της έκαναν μαλάξεις από μιάμιση ώρα και δεν επανήλθε.\nΔεν είχε κανένα πρόβλημα με την καρδιά της. Ήταν ένα υγιέστατο παιδί και είχε κάνει και τρίπλεξ, τα είχε κάνει όλα, τα πάντα και από την άλλη μεριά να σας πω ότι ο φίλης της μας είπε ότι την τελευταία εβδομάδα παραπονιόταν… Ο φίλος της ήταν στο εξωτερικό αλλά μας είπε ότι στο τηλέφωνο παραπονιόταν ότι έχει βάρος στην καρδιά και ότι είναι ματιασμένη. Ότι έχει βάρος στο στομάχι, όχι στην καρδιά και ελαφρώς στην πλάτη. Είχε ενοχλήσεις στην πλάτη και στην κοιλιά.\nΑυτό μας το είπε ο φίλος της, εμείς δεν το ξέραμε. Στη μαμά της έλεγε «ξεμάτιασε με». Μέσα σε αυτή την εβδομάδα την είχε ξεματιάσει αλλά το Σάββατο που την ξεμάτιασε λέει, δεν έγινε τίποτα. Της είπε η μάνα της: “Παιδί μου δεν είναι μάτι αυτό, να πάμε σε έναν γιατρό να δούμε για ποιο λόγο σε πονάει το στομάχι και η κοιλιά σου” και τελικά καταλήξαμε να γίνει οξύς ο πόνος και να πάμε στο νοσοκομεία όπου κατέληξε. Έπαθε βαρύ έμφραγμα. Μετά το δεύτερο καρδιογράφημα μας είπαν ότι έπαθε έμφραγμα», είπε μεταξύ άλλων.\nΕλένη Μενεγάκη: Η νέα φωτό από τις διακοπές της και τα φοβερά γυαλιά ηλίου!\nΣία Κοσιώνη: Σπάνιο στιγμιότυπο από τις διακοπές με τους άντρες της ζωής της\nΈφη Θώδη: «Δεν μου αρέσει να με συγκρίνουν με την Γωγώ Τσαμπά» (video)\nΣτρουμφάκια: 5 τέλεια facts που δε γνώριζες\nΟ Άκης Πετρετζίκης μας δίνει τη συνταγή του για συκώτι ριγανάτο


Aμεσος κίνδυνος για -3 στον Παναθηναϊκό! | Contra.gr\nΟ Ράσμους Τελάντερ δεν δέχθηκε το διακανονισμό που του πρότεινε ο Παναθηναϊκός ο οποίος πλέον απειλείται άμεσα με -3 αν ο παίκτης δικαιωθεί στην εκδίκαση της καταγγελίας του την Τετάρτη.\nΟ παίκτης ζήτησε διορία για να συζητήσει το θέμα με τον ατζέντη του και εν συνεχεία επέστρεψε στο τραπέζι των διαπραγματεύσεων για να διαμηνύσει ότι δεν δέχεται αυτό που του προτείνεται!\nΑυτό, επί του πρακτέου, σημαίνει: Η καταγγελία του παίκτη θα εκδικαστεί κανονικά την Τετάρτη στις 3 το μεσημέρι και εφόσον ο Τελάντερ δικαιωθεί (που είναι και το πιθανότερο) από τον Παναθηναϊκό θα αφαιρεθούν τρεις βαθμοί.\nΑπό εκεί και πέρα η ΠΑΕ Παναθηναϊκός θα έχει δικαίωμα να πληρώσει το συνολικό χρέος (415.000 ευρώ) για να πάρει τους βαθμούς πίσω εντός πέντε εργάσιμων ημερών!\nΤι ελπίζει πλέον ο Παναθηναϊκός; Να γίνει ότι έγινε στην περίπτωση Ταυλαρίδη. Να πεισθεί ο παίκτης την ύστατη ώρα και να αποσύρει την καταγγελία. Αλλωστε ο ίδιος ο Τελάντερ έχει μπει ότι αν πληρωθεί τώρα 46.000 ευρώ και διασφαλιστεί και η επόμενη δόση του (άλλες 46000) μέχρι τις 10 Δεκεμβρίου τότε δεν θα έχει κανένα πρόβλημα να ρίξει νερό στο κρασί του και να δώσει εντολή στο δικηγόρο του να αποσύρει την καταγγελία.\nΤο απόγευμα της Τρίτης οι πράσινοι επαναπροσέγγισαν την πλευρά του Δανού στόπερ και πρότειναν να πληρωθεί ένα ποσό την Τετάρτη, το υπόλοιπο της δεύτερης δόσης την προσεχή Δευτέρα και την τρίτη στις 20/12. Η άλλη πλευρά έδειξε κατ' αρχήν θετική αλλά δεν έχει δώσει ακόμη την τελική της απάντηση.


Ένας τυφλός σκυλάκος και ο φίλος- βοηθός του γάτος παρατήθηκαν σε καταφύγιο- Μια γυναίκα υιοθέτησε και τους δύο μαζί - Petpet.news\nΈνας τυφλός σκυλάκος και ο φίλος- βοηθός του γάτος παρατήθηκαν σε καταφύγιο- Μια γυναίκα υιοθέτησε και τους δύο μαζί\nαπό Μυρτώ Τζώρτζου 29 Αυγούστου, 2021\nΞεχάστε το γνωστό και παμπάλαιο ρητό που λέει “σαν το σκύλο με τη γάτα” δείχνοντας την αντιπαλότητα των δύο αυτών ζώων. Αυτό όπως ξέρουμε δεν ισχύει. Ένας σκύλος και μια γατούλα μπορεί να γίνουν πολύ καλοί φίλοι. Κολλητοί και αχώριστοι.\nΚάτι τέτοιο συμβαίνει και στην περίπτωση του Σπάικ και του Μαξ. Ο Σπάικ είναι ένας ημίαιμος σκυλάκος 8 ετών του οποίου τα μάτια έχουν αφαιρεθεί και ο Μαξ, επίσης 8 ετών, είναι ο κολλητός του, ο γάτος.\nΣτις 25 Ιανουαρίου η πρώην οικογένειά τους τους παρέδωσε στο Saving Grace Animal Society, ένα καταφύγιο ζώων στην Αλμπέρτα του Καναδά.\nΗ Amanda McClughan του καταφυγίου ανέφερε στο CBC ότι ζούσαν επί το πλείστον έξω και τα δύο. Έτσι αναπτύχθηκε αυτή η ιδιαίτερη και όμορφη φιλία. Ο Σπάικ έχασε τα ματάκια του λόγω καταρράκτη. Μετά από αυτό ο γάτος Μαξ έγινε ο βοηθός του, ο φίλος που δεν έφευγε ποτέ από δίπλα του. Ο γάτος-οδηγός του.\nΤο πολύ σπουδαίο είναι ότι ο σκύλος νιώθει και μυρίζει τον Μαξ και μειώνεται το άγχος που απέκτησε μετά το χάσιμο των ματιών του. Ένα υπέροχο δίδυμο.\nΤα δυο φιλαράκια μετά την εγκατάλειψή τους ξεκίνησαν να ζουν στο καταφύγιο. Οι άνθρωποί του έκαναν προσπάθεια να τους βρουν σπίτι. Ένα τυφλό ζωάκι καλύτερα να ζει σε σπίτι, όπου θα το προσέχουν και θα το αγαπάνε από ό,τι σε ένα καταφύγιο. Το κλουβί είναι κάτι άσχημο για αυτό, όπως και για όλα τα ζωάκια άλλωστε.\nΗ ανάρτηση της αγγελίας του καταφυγίου που ζητούσε υιοθεσία ήταν συγκεκριμένη. Έπρεπε να υιοθετηθούν και τα δύο μαζί. Γιατί δεν μπορούσε ο ένας χωρίς τον άλλον. Σε καμιά περίπτωση δεν έπρεπε να χωριστούν. Ο ένας και ο άλλος ήταν αχώριστο δίδυμο.\nΤο ποστ είχε αμέτρητα shares και οι δυο φίλοι μέσα σε λίγο χρονικό διάστημα, σε 11 μόλις μέρες, βρήκαν σπίτι στη Μανιτόμπα (αγγλικά: Manitoba), μια επαρχία του Καναδά. Μαζί φυσικά. Η νέα τους μαμά με αγωνία τα περίμενε να τους προσφέρει αγάπη και στοργή.\nΜια υπέροχη ιστορία που πραγματικά συγκινεί.\nΥιοθετήθηκε η μικρή Κορίνα που βρέθηκε στον Αυλώνα με το ένα μάτι να κρέμεται έξω από την κόγχη\nΗ μαζική δολοφονία ζώων από εκτελεστές-κυνηγούς δεν είναι περιβαλλοντική πολιτική


Στρατηγική συνεργασία μεταξύ Lancom και Grid Telecom — InfoCom\nBy infocom on\t 02/12/2020 Επιχειρήσεις\nΗ Lancom και η Grid Telecom ανακοινώνουν την έναρξη της συνεργασίας τους, με τη δημιουργία κεντρικού προστατευμένου σημείου παρουσίας (Protected Point of Presence) της Grid Telecom στο υπό κατασκευή Balkan Gate I, στο Καλοχώρι Θεσσαλονίκης. Το Balkan Gate Ι, με προδιαγραφές TIER III του Uptime Institute, θα παρέχει όλα τα εχέγγυα για την ομαλή και αδιάλειπτη λειτουργία του Carrier Grade δικτύου οπτικών ινών της Grid Telecom, στη Βόρειο Ελλάδα και στα Βαλκάνια.\nΟ CEO της Lancom, κ. Γιώργος Νώλης, δήλωσε παρακάτω:\n«Η συνεργασία ανάμεσα στις δύο εταιρείες, αποτελεί ακρογωνιαίο λίθο στην ενίσχυση του ψηφιακού μετασχηματισμού της χώρας μας, τοποθετώντας την Ελλάδα σε ανταγωνιστική θέση με ισχυρή παρουσία ανάμεσα στις υπόλοιπες χώρες της Ευρώπης. Η Lancom, μέσα από τη συγκεκριμένη στρατηγική συνεργασία με την Grid Telecom, καθιστά το Balkan Gate I ένα μοναδικό τηλεπικοινωνιακό HUB για τα Βαλκάνια»\nO CEO της Grid Telecom, κ. Γιώργος Ψυρρής, δήλωσε σχετικά:\n«Η επιλογή της Lancom και του -υπό κατασκευή- Balkan Gate I με προδιαγραφές TIER III, αποτελούν για εμάς μια εγγύηση για την ασφάλεια και την υψηλή διαθεσιμότητα του δικτύου μας. Ήταν κάτι που έλειπε από τη Θεσσαλονίκη, η οποία έχει τη γεωστρατηγική θέση να αποτελέσει το HUB της ευρύτερης περιοχής των Βαλκανίων. Η Grid Telecom επεκτείνει μεθοδικά το δίκτυο και την παρουσία της σε Data Centers, διευκολύνοντας την πρόσβαση των δυνητικών πελατών της, στις υψηλού επιπέδου και διαθεσιμότητας υπηρεσίες της».\nPrevious ArticleΤο Global 5G Summit της ΖΤΕ δείχνει την επόμενη ημέρα της αγοράς\nNext Article Cosmote: στηρίζει το έργο της φύλαξης των συνόρων από τις Ελληνικές Ένοπλες Δυνάμεις


Αδέσποτα τρομοκρατούν κατοίκους στις Πέντε Βρύσες Λαγκαδά (ΒΙΝΤΕΟ)\nΤον τρόμο σκορπούν αδέσποτα σκυλιά στον οικισμό Πέντε Βρυσών της κοινότητας Εξαλόφου δήμου Λαγκαδά. Όπως καταγγέλλουν οι κάτοικοι στο lagadas.net, η ζωή τους είναι σε κίνδυνο, αφού καθημερινά έρχονται αντιμέτωποι με αδέσποτα σκυλιά με επιθετική, πολλές φορές, συμπεριφορά. «Φοβόμαστε να κυκλοφορήσουμε και τα παιδιά μας αλλάζουν δρόμο για να πάνε στο σχολείο», αναφέρει κάτοικος της περιοχής.\nΑπό την πλευρά του δήμου, η αρμόδια αντιδήμαρχος Άννα Σαρίκου ανέφερε πως το επιθετικό αδέσποτο ζώο απομακρύνθηκε από το χωριό. «Δεν μπορούμε να κάνουμε και πολλά με τα αδέσποτα, τα μαζεύουμε, τα στειρώνουμε και πρέπει να τα αφήσουμε πάλι στο φυσικό τους περιβάλλον».\n«Υποχρηματοδότηση των Δήμων για τα αδέσποτα, στρεβλή η νομοθεσία»\nΘεσσαλονίκη: Άγρια επίθεση αδέσποτων σκύλων σε άνδρα στην Καρδία


Είναι γνωστό ότι ο καθένας μας έχει χρώμα ματιώνη μοναδικότητά του δεν είναι κατώτερη από το μοτίβο των δακτυλικών αποτυπωμάτων. Έτσι, στον πλανήτη είναι αδύνατο να βρεθούν δύο άνθρωποι με ένα εντελώς ίδιο πρότυπο της ίριδας. Παρά το γεγονός αυτό, το χρώμα των ματιών κάποιων ανθρώπων μπορεί να αλλάξει με την πάροδο του χρόνου, αλλάζοντας εντελώς την εμφάνιση ενός ατόμου. Γιατί συμβαίνει αυτό και ποιο είναι το μυστικό αυτού του φαινομένου;\nΜερικές φορές το χρώμα των ματιών μπορεί να αλλάζει ακόμα και ανάλογα με τον φωτισμό.\nΑπό τι αποτελείται το ανθρώπινο μάτι;\nΜάτια - ζευγαρωμένα στο ανθρώπινο σώματο όργανο υπεύθυνο για την αντίληψή μας μέχρι το 90% όλων των εισερχόμενων πληροφοριών. Χάρη στην παρουσία των ματιών, το σώμα μας είναι σε θέση να αντιληφθεί την ηλεκτρομαγνητική ακτινοβολία ως την περιοχή φωτός των μηκών κύματος και να την μεταδώσει στον εγκέφαλο για περαιτέρω επεξεργασία. Για να λειτουργεί κανονικά ένας τέτοιος "δέκτης", η φύση έχει εφεύρει έναν ειδικό μηχανισμό, ο οποίος αποτελείται από τρία μέρη. Το πρώτο μέρος του οργάνου όρασης μας είναι το εξωτερικό κέλυφος, το οποίο εκτελεί προστατευτική λειτουργία και δημιουργεί το σχήμα του ματιού. Η δεύτερη μεμβράνη είναι το αγγειακό τμήμα του ματιού, το οποίο είναι υπεύθυνο για τη διατροφή των ματιών. Στο κέντρο της είναι ο μαθητής. Το τρίτο μέρος του ματιού θεωρείται δικαιολογημένα ο λεγόμενος αμφιβληστροειδής, ο οποίος είναι υπεύθυνος για τη λήψη και την αντίληψη του φωτός.\nΓιατί τα μάτια αλλάζουν χρώμα;\nΠαρά το γεγονός ότι το χρώμα των ματιών μας φαίνεται σε μαςπολύ σταθερή, η ίριδα του ματιού σε όλη τη ζωή ενός ατόμου αλλάζει συνεχώς το χρώμα λόγω των διαφορετικών περιεχομένων της μελανίνης σε αυτό. Στις πρώτες μέρες μετά τη γέννηση, τα μάτια ενός παιδιού έχουν συνήθως ένα γκρι ή ανοιχτό πράσινο χρώμα, το οποίο σταδιακά αλλάζει με την πάροδο του χρόνου σύμφωνα με τη γενετική που είναι εγγενής στο παιδί. Ένα ιδιαίτερο χρώμα των ματιών επηρεάζεται από έναν μεγάλο αριθμό παραγόντων, μεταξύ των οποίων ξεχωρίζουν τα φυλετικά χαρακτηριστικά και η γενετική του παιδιού.\nΜερικά μάτια των ανθρώπων μπορούν να αλλάξουν τη διάθεσή τους.\nΔείτε επίσης: Το Bionic Eye έχει αποκαταστήσει την ικανότητα των ανθρώπων να διαβάζουν.\nΣτην ενήλικη ζωή, μια απότομη αλλαγή στη συνήθειατο χρώμα των ματιών μπορεί να προκληθεί τόσο από εξωτερικές όσο και από εσωτερικές αιτίες. Τις περισσότερες φορές, μια αλλαγή στη σκιά ή το σχέδιο του ματιού σχετίζεται με διαταραχές στο κεντρικό νευρικό σύστημα ή ορμονικό υπόβαθρο. Επιπλέον, κάποια έντονα συναισθήματα, όπως το άγχος, η θλίψη, ο θυμός ή η χαρά, μπορούν επίσης να προκαλέσουν μια αλλαγή στη σκιά της ίριδας. Έτσι, πιστεύεται ότι κατά τη διάρκεια του κλάματος, η σκιά του ματιού γίνεται ακόμα πιο κορεσμένη από ό, τι σε μια ήρεμη κατάσταση. Οι επιστήμονες πιστεύουν ότι η πρωτεΐνη στα μάτια, χάρη στα δάκρυα, παίρνει έντονη ενυδάτωση, γίνεται ελαφρύτερη και φωτεινότερη.\nΕτεροχρωμία - αποχρωματισμός μόνο ενός από τα μάτια\nΜε άλλα λόγια, μια αλλαγή στο χρώμα των ματιών αντιπροσωπεύειΕίναι απολύτως φυσικό φαινόμενο, υπό την προϋπόθεση ότι η σκιά έχει αλλάξει ομοιόμορφα. Σε όλες τις άλλες περιπτώσεις, με την εμφάνιση ενός τέτοιου ασυνήθιστου φαινομένου, συνιστάται να συμβουλευτείτε έναν οφθαλμίατρο.\nΈχετε συναντήσει ετεροχρωμία; Ας προσπαθήσουμε να συζητήσουμε αυτό το ζήτημα στην τηλεφωνική μας συνομιλία ή στο επίσημο κανάλι μας Yandex.Zen.\nΚυκλοφόρησε μια εφαρμογή για κινητά για Flipboard hydrofoil surfer (βίντεο)\nΤα αυτοκίνητα Tesla Model S και Model X άλλαξαν τα ονόματα, τις προδιαγραφές και τις τιμές\nΟι επιστήμονες έχουν δημιουργήσει μια τεχνητή μήτρα για πρόωρα μωρά\nΤο Ulefone Armor X7 - ένας προστατευμένος προϋπολογισμός με περίεργα χαρακτηριστικά\nΤα μικρά δεινόσαυροι σέρνουν και στα τέσσερα, όπως και οι άνθρωποι\nΤώρα ένα άτομο μπορεί να αναγνωριστεί από την ίριδα από μεγάλη απόσταση


Νύχια χειμώνας 2017: 6 αποχρώσεις που ποτέ δεν θα φορούσες στο κρύο γίνονται τάση! - Tlife.gr\n08.11.2016 | 17:35\nΝύχια χειμώνας 2017: 6 αποχρώσεις που ποτέ δεν θα φορούσες στο κρύο γίνονται τάση!\nΑπό σεζόν σε σεζόν αλλάζουμε looks. Κυρίως για να ανανεωθούμε. Σε ό,τι έχει να κάνει με τα νύχια, αυτή η αλλαγή είναι μια απόλυτα αυτοματοποιημένη διαδικασία! Ξέρεις πως τον χειμώνα θα φορέσεις σκούρα, κυρίως μαύρο και μπορντώ, και την άνοιξη θα ξεκινήσεις τα nude, τα λευκά και γενικά τα πιο φωτεινά και ανοιχτόχρωμα.\nΑλλά να που αυτός ο χειμώνας δεν είναι ένας ακόμη χειμώνας για τα νύχια σου. Αυτό το χειμώνα οι αφίξεις βερνικιών στο γραφείο με την ένδειξη fall/winter είχαν ιδιαίτερα χρώματα και όχι απαραίτητα σκούρα. Άρα, προτού πας αποφασισμένη για να απαντήσεις το γνωστό "μαύρο" στην γνωστή ερώτηση "πώς θα τα βάψουμε" ΔΕΣ ΠΡΩΤΑ ΕΔΩ ΤΙΣ ΕΞΙ ΑΝΑΤΡΕΠΤΙΚΕΣ ΑΠΟΧΡΩΣΕΙΣ ΣΕ ΒΕΡΝΙΚΙΑ ΠΟΥ ΕΙΝΑΙ HOT ΤΩΡΑ!\nΝΥΧΙΑ ΧΕΙΜΩΝΑΣ 2017\nΝΥΧΙΑ ΧΕΙΜΩΝΑΣ 2017 ΧΡΩΜΑΤΑ


Premier League: Κορυφή για Σίτι, συνεχίζει η Τσέλσι! (ΒΙΝΤΕΟ) | SPORTS | thepressroom.gr\nPremier League: Κορυφή για Σίτι, συνεχίζει η Τσέλσι! (ΒΙΝΤΕΟ)\n04/11/18 - 20:19\nΕνημερώθηκε: 04/11/18 - 20:26\nΗ Μάντσεστερ Σίτι ισοπέδωσε με 6-1 τη Σαουθάμπτον, στο «Έτιχαντ» για την 11η αγωνιστική της Premier League και σε συνδυασμό με την ισοπαλία της Λίβερπουλ, στο Λονδίνο με την Άρσεναλ, ανέβηκε στην κορυφή του πρωταθλήματος.\nΜόλις στο 6’ οι «πολίτες» άνοιξαν το σκορ, όταν μετά από όμορφο συνδιασμό, ο Χόεντ με αυτογκόλ έκανε το 1-0. Στο 12’ ο Στέρλινγκ πέρασε όποιον βρήκε μπροστά του και έκανε… εύκολο το 2-0 για τον Αγουέρο. Έξι λεπτά αργότερα ο Νταβίντ Σίλβα έκανε το 3-0, με τους «αγίους» να μειώνουν με τον Ίνγκς με πέναλτι. Πριν ολοκληρωθεί το πρώτο μέρος, η Σίτι πέτυχε και τέταρτο τέρμα, με τον Στέρλινγκ.\nΣτο β’ μέρος, οι παίκτες του Γκουαρντιόλα έριξαν ρυθμούς και στο 67’ ο Στέρλινγκ έκανε το 5-1, με το τελικό σκορ να διαμορφώνεται, με τον Σανέ στις καθυστερήσεις του παιχνιδιού.\nΣτο 32ο λεπτό ο Αλβάρο Μοράτα άνοιξε το σκορ μετά από ένα γύρισμα του Πέδρο, αλλά ο Τάουνσεντ έφερε το παιχνίδι στα ίσια για την φιλοξενούμενη στο 53’ με δεξί διαγώνιο σουτ. Ο Μοράτα στο 65ο λεπτό με αριστερό διαγώνιο σουτ, αφού η μπάλα έφτασε στο πίσω δοκάρι για να δώσει ξανά το προβάδισμα στους «μπλε».


Από την Αρέθουσα στην Ερέτρια | Self-Guided Audio Tour | Clio Muse Tours\nΑπό την Αρέθουσα στην Ερέτρια\nΑνακαλύψτε την περιοχή από τη Χαλκίδα ως την Ερέτρια μέσω μιας συναρπαστικής ψηφιακής ξενάγησης στο κινητό σας τηλέφωνο, με ελληνική αφήγηση! Ακολουθήστε μια οδική διαδρομή 25 χιλιομέτρων και 2000 ετών περνώντας από σημαντικές τοποθεσίες που διαδραμάτισαν σημαντικό ρόλο στην ιστορία της περιοχής.\nΜε αφετηρία το Κάστρο Καράμπαμπα ακούστε ιστορίες για την περιοχή στο πέρασμα του χρόνου και για άρχοντες που διαφεύενταν την Εύβοια. Επισκεφθείτε το Αρχαιολογικό Μουσείο Χαλκίδας και το χωριό Βασιλικό όπου στο κέντρο του δεσπόζει ένας από τους 55 πύργους της Εύβοιας. Μεταφερθείτε νοητά σε ένα ταξίδι στο χρόνο ακούγοντας τις ενδιαφέρουσες ιστορίες για αρχαίους θεούς και Ενετούς άρχοντες και πασάδες που με τα έργα τους διαμόρφωσαν τον χαρακτήρα της περιοχές. Μη χάσετε την ευκαιρία να γνωρίσετε μέρη με μοναδική ομορφιά, πλούσια σε μύθους και ιστορία.\nΒασιλική Αγίας Παρασκευής\nΑρχαιολογικό Μουσείο Χαλκίδας “Αρέθουσα”\nΗ επίσκεψη σε μουσεία και ορισμένες τοποθεσίες π.χ. Κάστρο Καράμπαμπα, Οικία των ψηφιδωτών πραγματοποιείται ορισμένες μέρες και ώρες. Είναι προτιμότερο να συμβουλευτείτε τις ιστοσελίδες των σχετικών φορέων για το ωράριο λειτουργίας, καθώς και για το κόστος εισόδου.


Οι αστοί δεν τρομάξανε | Ελεύθερη Λαική Αντιστασιακή Συσπείρωση\nΘέλεις να γίνεις μεγάλος; Πάψε να είσαι μικρός!\tΣΥΡΙΖΑ και ΑΝΕΛ έκαναν κυβέρνηση αντιμνημονιακή\n‘Εχει νικήσει η Αριστερά και είναι η δική της νύχτα- από Δευτέρα θα είναι όλων των “κολασμένων” ανεξάρτητα αν ψήφισαν τον ΣΥΡΙΖΑ. Και όλων που εμπιστεύθηκαν την Αριστερά, χωρίς να είναι αριστεροί, όντας μάλιστα συντηρητικοί, “νοικοκυραίοι”, ψηφοφόροι της Νέας Δημοκρατίας.\nΠοιά Αριστερά νίκησε και ποια εμπιστεύθηκαν, οι άνθρωποι της διπλανής πόρτας, που δεν έχουν αίμα αντάρτη στη ρίζα τους, δεν έχουν διωγμό στη μνήμη τους, δεν έχουν αποκλεισμό στο βιογραφικό τους; Που διαμορφώνουν συνείδηση από την κυρίαρχη αφήγηση και την πλασματική, κατασκευασμένη εικόνα που σερβίρουν τα κανάλια της διαπλοκής;\nΝίκησε η Αριστερά που “χαϊδεύει τ΄αυτιά των κουκουλοφόρων”, που συκοφαντείται συστηματικά ως υπεύθυνη για την τραγωδία της ΜΑΡΦΙΝ, ενώ έχουν καταδικαστεί οι υπεύθυνοι της Τράπεζας. Η Αριστερά που εγκαλείται από υστερικές τηλεπερσόνες, να καταδικάσει τη βία “απ’ όπου κι αν προέρχεται”, που υποδεικνύεται ως δολιοφθορέας σ’ ένα εργοτάξιο της μεγάλης δολιοφθοράς που συντελείται στις Σκουριές. Η Αριστερά που πάλεψε μέσα κι έξω απ’ τη Βουλή για το δικαίωμα και τη ζωή του Νίκου Ρωμανού που δεν είναι “δικός” της, ούτε τη συμπαθεί.\nΝίκησε η Αριστερά που δεν κάνει το σταυρό της ούτε μοστράρει σταυρουδάκια, που έχει αρχηγό έναν άθεο, ο οποίος δεν έχει έλθει εις γάμου κοινωνίαν, αλλά ζει με τη σύντροφό του με σύμφωνο συμβίωσης, το οποίο θα επεκτείνει και στους ομοφυλόφιλους όπως δήλωσε στην κεντρική προεκλογική ομιλία του.\nΝίκησε η Αριστερά που βάζει τον ύμνο του ΕΑΜ στις παρελάσεις και παθαίνουν ντελίριο οι άψογοι υπάλληλοι της κοινωνίας των ηθών.\nΝίκησε η Αριστερά που θεωρεί πως κανένας άνθρωπος δεν είναι λαθραίος, πως όλοι έχουν δικαίωμα στην περίθαλψη και την αξιοπρέπεια, ανεξάρτητα από το χρώμα του δέρματός τους και πως οι φράχτες δεν προστατεύουν τους Ελληνες από την ανεργία και την εξαθλίωση, αλλά στέλνουν στο βυθό εκατοντάδες αθώες ψυχές.\nΝίκησε η Αριστερά που έχει τη Διεθνή ως σήμα στο ραδιόφωνό της.\nΑυτή η Αριστερά που δεν υπέστειλε τη σημαία της αλληλεγγύης, της ανθρωπιάς και της δικαιοσύνης, δεν έκανε πίσω, όσο κι αν συκοφαντήθηκε, όσο κι αν πολεμήθηκε.\nΟι “αστοί”, δεν τρομάξανε. Την εμπιστεύθηκαν κάνοντας ένα βήμα, που μπορεί ν’ αποδειχθεί πολύ μεγάλο. Που ενδέχεται να σημάνει επιτέλους, το τέλος του Εμφυλίου.\nΥ.Γ. “Ολη τη νύχτα έκλαιγα” μου λέει ο πατέρας μου, ετών 87. “Για τη μάνα σου, για το θείο σου, για όλους που δεν πρόλαβαν. Κι όταν είδα τον Αλέξη στο Σκοπευτήριο…”\nΑυτά τα δάκρυα νίκησαν.


Τα δικά του νούμερα δίνει το ΠΑΣΟΚ στον Τσακαλώτο αφήνοντάς του το τζόκερ\nΤα δικά του νούμερα δίνει το ΠΑΣΟΚ στον Τσακαλώτο αφήνοντάς του το τζόκερ 10/12/2015 CAROUSEL\nΤη δική του απάντηση στα «τρία νούμερα και ένα τζόκερ» που έδωσε ο υπουργός Οικονομικών Ευκλείδης Τσακαλώτος κατά τη συζήτηση του προϋπολογισμού δίνει το ΠΑΣΟΚ. «Προτείνω ένα συνδυασμό εξίσου καλό και σίγουρα πιο πλήρη με 5 αριθμούς (8,4,3,24,15) και αφήνω τον τζόκερ στον υπουργό» λέει χαρακτηριστικά ο γραμματέας του τομέα Οικονομίας του ΠΑΣΟΚ, Πάρις Κουκολόπουλος και εξηγεί τι σημαίνει ο κάθενας από αυτούς τους αριθμούς.\n«Το 8 είναι η απόσταση που χωρίζει το +6 με το -2. Πέρυσι όλοι (ΓΛΚ, ΕΕ, ΔΝΤ, κοκ) «έβλεπαν» ανάπτυξη 6% για τη διετία 2015-2016. Ο προϋπολογισμός φέτος «βλέπει» ύφεση 2%.»\n» Το 4 είναι η ανεργία που ‘γεννάει’ η συρρίκνωση του ΑΕΠ. Η σχέση ΑΕΠ/ανεργία είναι 2:1 μεσοσταθμικά και οι απώλειες στο ΑΕΠ της 2ετίας αντιστοιχούν σε 4% μεγαλύτερη ανεργία.»\n» Το 3 είναι το πλήγμα στο Ασφαλιστικό στη διετία 2015-2016. Κάθε μονάδα ανεργίας αφαιρεί από τα ταμεία 400 εκατ. €/έτος και στη διετία τα ταμεία χάνουν 3 δισ. και η κυβέρνηση… τη μπάλα.»\n» Οι άλλοι δύο αριθμοί είναι το 24 & το 15. 24 δισ. ευρώ ήταν το πρωτογενές έλλειμμα του προϋπολογισμού το 2009 και 15% ήταν το έλλειμμα ανταγωνιστικότητας της χώρας το 2008.\nΕίναι το τρομακτικό δίδυμο έλλειμμα που παρέδωσε η ΝΔ του κ. Καραμανλή στο ΠΑΣΟΚ το 2009. Αποχωρώντας από την Κυβέρνηση το ΠΑΣΟΚ τον Ιανουάριο 2015 παρέδωσε πλεόνασμα τόσο δημοσιονομικό όσο και ανταγωνιστικότητας.»\n«Κάπως έτσι υπάρχει χώρα και είναι σήμερα υπουργός ο κ. Τσακαλώτος. Το ζεύγος 24-15 κάνει καλό και στην καταπολέμηση της αμνησίας για τη συγκεκριμένη περίοδο από την οποία πάσχει πρόδηλα ο κ. Τσίπρας» προσθέτει ο κ. Κουκουλόπουλος και καταλήγει:\n«Το τζόκερ είναι ένας αριθμός από το 15 μέχρι το 24. Οι προβλέψεις για το δημόσιο ταμείο από την πώληση των συμμετοχών του στις 4 συστημικές τράπεζες κυμαίνονταν από 15 (πρόβλεψη ΔΝΤ) μέχρι 24 δισ. (πρόβλεψη κυβέρνησης) πριν αναλάβουν οι ‘αξιοπρεπείς’. Ο Ευκλείδης ξέρει σίγουρα πόσα δισ. ευρώ έχασε το Δημόσιο από την ανακεφαλαιοποίηση ΣΥΡΙΖΑ/ΑΝΕΛ και νομίζω ότι πρέπει να μας το πει, δεν μπορεί να το κρατάει για τον εαυτό του».\nΑΝΕΛΠΑΣΟΚΣΥΡΙΖΑ«Ποδαρικό» με τρακτέρ στους δρόμους σχεδιάζουν οι αγρότεςΚωνσταντινέας σε Κοντονή: «Αν σε έπαιρνε τηλέφωνο ο Κουφοντίνας θα απαντούσες;»Related Posts Χαϊκάλης: Προεκλογικά θα έπρεπε να ήμασταν πιο φειδωλοί\nΣτην … αφίσα και οι βουλευτές της Δωδεκανήσου!


Η νουβέλα "Throttle" των Stephen King και Joe Hill θα γίνει ταινία - SpoilerAlert.gr\nHomeRecent-Alert!Η νουβέλα "Throttle" των Stephen King και Joe Hill θα γίνει ταινία\nΗ νουβέλα “Throttle” των Stephen King και Joe Hill θα γίνει ταινία\nΤο συγγραφικό έργο του Stephen King είναι διαχρονικά προσφιλές στις κινηματογραφικές και τηλεοπτικές μεταφορές. Ήδη αναμένουμε την έξοδο του Μαύρου Πύργου στις 28 Ιουλίου και του It στις 8 Σεπτεμβρίου ενώ έχουν πάρει το πράσινο φως να γυριστούν τηλεοπτικές σειρές βασισμένες στο The Mist και στο Mr. Mercedes. Τα βιβλία του γιού του King, και επίσης συγγραφέα Joe Hill, αποτελούν επίσης πολύτιμο υλικό για τη δημιουργία ταινιών και σειρών. Η νουβέλα Throttle, που αποτελεί κοινό έργο τους, πρόκειται να μεταφερθεί στον κινηματογράφο.\nΗ νουβέλα Throttle εκδόθηκε αρχικά το 2009, ως τμήμα μιας limited edition ανθολογίας τρόμου, η οποία τιμούσε τον συγγραφέα Richard Matheson ενώ ήταν εμπνευσμένη από μια μικρή ιστορία του ίδιου του Matheson, το Duel. Η ιστορία της νουβέλας τοποθετείται στην έρημο της Νεβάδα, όπου μια ομάδα μοτοσικλετιστών που φέρει το όνομα η Φυλή, καταδιώκεται από κάτι πολύ τρομακτικό όταν στραβώνει μια συμφωνία.\nDr. Sleep – Trailer\nThe murder of Stephen King: Τελικά ο James Patterson δεν θα το εκδώσει


Προκριματικά EURO 2020: Στο «κόλπο» με Μχιταριάν η Αρμενία! - Onsports.gr\nOnsports team\t08 Σεπτεμβρίου 2019, 18:29\nΠΟΔΟΣΦΑΙΡΟ / Αρμενία\t/ Βοσνία\nΠροκριματικά EURO 2020: Στο «κόλπο» με Μχιταριάν η Αρμενία!\nΟ Μχιταριάν άνοιξε το σκορ μόλις στο 3ο λεπτό, με τον Τζέκο να «απαντά» δέκα λεπτά αργότερα (13΄). Το 1-1 παρέμεινε ως τα μέσα του β΄ ημιχρόνου, όταν ξανά ο Μχιταριάν έδωσε προβάδισμα στους γηπεδούχους (66΄). Η Βοσνία αντέδρασε και πάλι άμεσα με τον Γκόγιακ στο 70΄, αλλά στο 77΄ ο Μχιταριάν έγινε από σκόρερ δημιουργός και ο Χαμπαρτσουμιάν έβαλε ξανά μπροστά στο σκορ την Αρμενία.\nΜε τη σημερινή νίκη της, η Αρμενία ανέβηκε στην τρίτη θέση του 10ου ομίλου με εννέα βαθμούς, αφήνοντας τη Βοσνία στους επτά. Στην προνομιούχο δεύτερη θέση βρίσκεται με δώδεκα βαθμούς η Φινλανδία, η οποία το βράδυ υποδέχεται στο Τάμπερε την πρωτοπόρο Ιταλία.\n13 λεπτά πριν Ιστιοπλοΐα: 9ος ο Γιάννης Μιτάκης στο ευρωπαϊκό ΦΙΝΝ\n43 λεπτά πριν Δώρο Πάσχα 2021: Πότε θα το λάβουν οι εργαζόμενοι - Πώς να το υπολογίσετε


Γερό προβάδισμα πρόκρισης για ΑΕΚ! | News\nSports Football Cyprus Coca Cola Cup Γερό προβάδισμα πρόκρισης για ΑΕΚ!\nΓερό προβάδισμα πρόκρισης για ΑΕΚ!\nΣτερεές βάσεις πρόκρισης για τον τελικό έβαλε η ΑΕΚ στον πρώτο αγώνα της ημιτελικής φάσης με τον ΑΠΟΕΛ. Κερδίζοντας 2-0 απέναντι σ' ένα πολύ κακό ΑΠΟΕΛ, η ομάδα του Ιδιάκεθ πάει με σκορ πρόκρισης στον μεταξύ τους επαναληπτικό του ΓΣΠ έχοντας το πλεονέκτημα σε μία εβδομάδα από σήμερα. Ο ΑΠΟΕΛ που ούτε αυτή τη φορά κατάφερε να κερδίσει στην ΑΕΚ Αρένα, προβλημάτισε αρκετά με την εμφάνιση του, αφού σημειώθηκαν μόλις δύο τελικές.\nΤο γκολ του Χέφελ ήταν αυτό που έκρινε το πρώτο 45λεπτο του πρώτου αγώνα στην ημιτελική φάση ΑΕΚ-ΑΠΟΕΛ. Οι "κιτρινοπράσινοι" ευτύχησαν να πάνε στα αποδυτήρια με προβάδισμα, με την ΑΕΚ του Ιμανόλ Ιδιάκεθ να είναι περισσότερη προσηλωμένη στο στόχο της.\nΗ πρώτη καλή φάση για τους γηπεδούχους συνδυάστηκε με γκολ αφού στο 15' του αγώνα η ΑΕΚ κέρδισε φάουλ από τον Φαρίας λίγο έξω από την περιοχή. Την εκτέλεση ανέλαβε ο Χέφελ, με την μπάλα να περνάει δίπλα από το τείχος του ΑΠΟΕΛ και να καταλήγει στα δίχτυα του Βάτερμαν, ένα γκολ που φέρνει ευθύνη και ο Ολλανδός πορτιέρο.\nΔύο λεπτά αργότερα η ΑΕΚ ταρακούνησε ξανά τον ΑΠΟΕΛ με δοκάρι του Τρισκόφσκι στο 17', με τον ΑΠΟΕΛ να φανερώνει αρκετά προβλήματα κυρίως στην άμυνα. Στο 24' μία μπαλιά του Ιωάννου προς τον Σάλαϊ, ήταν αρκετά δυνατή, γι' αυτό και δεν πρόλαβε ο Ούγγρος.\nΟι καλές φάσεις για την ΑΕΚ συνεχίστηκαν με το Γιάννου στο 28' να δοκιμάζει το ανάποδο ψαλίδι με την μπάλα να περνάει εκτός, ενώ παράλληλα ο Βάτερμαν ήταν εκτός εστίας.\nΔέκα λεπτά αργότερα η ΑΕΚ απειλεί ξανά από στημένο, αυτή τη φορά την εκτέλεση αναλαμβάνει ο Λαρένα, με τον Καταλά να κατεβάζει με υποδειγματικό τρόπο την μπάλα, να δοκιμάζει το πόδι του με την μπάλα να παίρνει ύψος, μία φάση από την οποία εύκολα θα μπορούσε να έρθει το 2-0.\nΌπως τελείωσε το πρώτο μέρος άρχισε το δεύτερο στην ΑΕΚ Αρένα με την ΑΕΚ να σημαδεύει για δεύτερη φορά το δοκάρι του Βάτερμαν, αυτή τη φορά με δυνατό σουτ από τον Λαρένα στο 48'. Η ΑΕΚ συνέχισε στους ίδιους ρυθμούς και στο 61' μετά από μπαλιά του Ακοράν, ο Μόισοφ έκανε την κεφαλιά η μπάλα όμως πέρασε μόλις έξω. Μέσα σε διάστημα τεσσάρων λεπτών και ενώ ο ΑΠΟΕΛ έπαιζε με δέκα παίκτες μετά την αποβολή του Ιωάννου, απώλεσε δύο πολύ καλές ευκαιρίες για το 2-0. Αρχικά με κεφαλιά του Τρισκόφσκι και στη συνέχεια ο ίδιος παίκτης μέσα από την μικρή περιοχή και σε κενή εστία έστειλε την μπάλα έξω, με τον πάγκο της ΑΕΚ να μην πιστεύει αυτό που μόλις είχε χάσει ο Σκοπιανός.\nΗ πρώτη τελική για τον ΑΠΟΕΛ ήρθε στο 75' με τον Εμπεσίλιο να κάνει το σουτ, ήταν όμως άστοχος, ενώ στο 90' έφτασε κοντά στο να μειώσει με τον Μακρή, όμως δεν τα κατάφερε με τον Πάμπλο να διώχνει σε κόρνερ.\nΑΕΚ: Πάμπλο, Αντωνιάδης (56' Τέτε), Μοίσοφ, Καταλά, Λαρένα, Ακοράν, Τρισκόφσκι (86' Χουάν Τομάς), Χέφελ (65' Χέφελ), Κάσες, Μουρίγιο, Γιάννου\nΑΠΟΕΛ: Βάτερμαν, Ντε Καμάργκο (46' Εμπεσίλιο), Αλεξάνδρου, Ζαχίντ (71' Σόουζα), Σαλάι (65' Νσούε), Φαρίας, Βούρος, Μερκής, Μακρής, Ιωάννου, Ντελατόρε


Γιατί αποζητούμε τη ρουτίνα στη ζωή μας; - Mycare - Φροντίδα και υγεία\nΡουτίνα: μία λέξη που έχει αποκτήσει αρνητική χροιά, αλλά που στην πραγματικότητα, όλοι αποζητούμε και επιδιώκουμε στη ζωή μας. Γιατί όμως;\nΜάς κάνει να νιώθουμε ασφαλείς:\nΟ κόσμος μπορεί να είναι επικίνδυνος και υπάρχει αρκετή αβεβαιότητα. Για να μπορέσουμε να αισθανθούμε ασφαλείς, ο νους μας προτιμάει να ξέρει τι μας περιμένει. Όταν ξέρουμε τι μας περιμένει, μπορούμε να χαλαρώσουμε σε οικείες καταστάσεις.\nΗ εκμάθηση του πιθανού αποτελέσματος διαφόρων γεγονότων, μάς επιτρέπει να έχουμε κάποια προβλεψιμότητα για τον κόσμο μας. Όταν ξέρουμε πώς λειτουργούν τα πράγματα «συνήθως» ή πώς «πρέπει» να λειτουργούν, μπορούμε να χαλαρώσουμε. Όταν τα πράγματα βαίνουν φυσιολογικά, συντονιζόμαστε πολύ καλύτερα στην σωστή ανταπόκριση, ειδικά στην περίπτωση κρίσεων.\nΜάς κάνει να αισθανόμαστε άνετα:\nΤο να είμαστε σε θέση να προβλέψουμε τη συμπεριφορά ενός ατόμου, ή το εάν θα έχουμε κάτι να φάμε το βράδυ, μάς προκαλεί άγχος. Το χρόνιο στρες δεν κάνει καλό σε κανέναν. Η ικανότητά μας να αισθανόμαστε ασφαλείς στο περιβάλλον μας και το να μπορούμε να προβλέπουμε την έκβαση της πληθώρας των γεγονότων που συμβαίνουν κάθε μέρα, μας δίνει άνεση.\nΑπλοποιεί τη ζωή:\nΌταν η ζωή είναι απλή, μπορούμε να πετύχουμε περισσότερα. Προγραμματίζοντας την ημέρα, την εβδομάδα ή τον χρόνο μας, έχουμε μια ιδέα για το τι να περιμένουμε. Αυτό με τη σειρά του μας κάνει να αισθανόμαστε άνετα. Όταν δεν χρειάζεται να ανησυχούμε για τόσα πράγματα, ο εγκέφαλός μας μπορεί να λειτουργήσει καλύτερα και να γίνει πιο δημιουργικός.\nΜας επιτρέπει να μαθαίνουμε καινούρια πράγματα:\nΌταν ο εγκέφαλός μας δεν χρειάζεται να σκέφτεται συνεχώς το πώς πρέπει να συμπεριφερθούμε ή όταν δεν αναγκάζεται να είναι συνέχεια σε επιφυλακή για επικίνδυνες καταστάσεις που θα μπορούσαν να προκύψουν, ανοίγει. Όταν το μυαλό μας είναι ανοιχτό, ο εγκέφαλός μας είναι ελεύθερος να δημιουργήσει νέες οδούς για παλιά προβλήματα και νέες συνδέσεις για την αντιμετώπιση νέων προκλήσεων. Αυτή είναι η βάση της καινοτομίας.\nΜας επιτρέπει να κάνουμε περισσότερα:\nΗ δημιουργία ρουτίνας μάς επιτρέπει να είμαστε πιο παραγωγικοί. Ένας τρόπος να είμαστε πιο παραγωγικοί είναι να λειτουργούμε βάσει προγράμματος. Ένα εβδομαδιαίο πρόγραμμα για παράδειγμα, μας επιτρέπει να ξέρουμε τι να περιμένουμε, πότε και για πόσο καιρό. Αυτό αναπτύσσει τη δύναμη της συγκέντρωσής μας δίνοντάς μας ένα χρονοδιάγραμμα για να εργαστούμε σε μια συγκεκριμένη εργασία. Όταν δημιουργούμε μια καθημερινή και εβδομαδιαία ρουτίνα, μπορούμε να κάνουμε περισσότερα, βελτιώνοντας την συγκέντρωσή μας και εξαλείφοντας τους περισπασμούς.\nAndreae, Jacob. Jacobandreae.com. ‘Why Do Humans Crave Routine?’ Web.\nάγχος ευτυχία ρουτίνα